**Др Драгиша Ђорђевић**

**ЗАВОД ЗА ЈАВНО ЗДРАВЉЕ ПАНЧЕВО**

**РАЗВИТАК ХИГИЈЕНСКО-ЕПИДЕМИОЛОШКЕ СЛУЖБЕ У ПАНЧЕВУ У ПОСЛЕДЊА ТРИ ВЕКА**

**♦**

**ПРЕДГОВОР**

Ово је моја трећа књига, која је посвећена историји панчевачке медицине. У њој је описан развитак хигијенско-епидемиолошке службе у панчевачкој општини у последњих триста година и оснивање Завода за јавно здравље Панчево, садашњег носиоца ове службе. Желео сам да о овој врло важној служби и установама које су јој припадале, оставим писане трагове.

Током сакупљања података за ову књигу, за период после завршетка Другог светског рата, имао сам значајну помоћ колега који су велики део свог радног века провели у овој служби. Посебну захвалност дугујем господину др Бранку Стевановићу, вишегодишњем директору Завода у пензији. На челу ове установе налазио се 18 година. Од др Стевановића сам добио пуно драгоцених података о раду Завода, о интеграционим збивањима у панчевачкој здравственој служби, о раду Среског, Општинског и Међуопштинског здравственог центра, о изградњи зграде интерног одељења болнице где је од 1975. године смештен Завод, о појединим акцијама Завода и друго. Захваљујем се на сарадњи господину прим. др Живораду Стошићу, госпођи прим. др Оливери Стошић, госпођи Драгослави Бохаревић, госпођи Терези Лазић, госпођи Нади Каличанин, госпођи Љиљани Ранчев и господину Владиславу Бранкову. Посебно се захваљујем госпођи др Љиљани Лазић, садашњој директорки Завода за јавно здравље Панчево. Интензивно смо сарађивали током настајања и штампања ове књиге.

У Панчеву, септембра 2010. Драгиша Ђорђевић

**КРАТАК ПРЕГЛЕД ИСТОРИЈЕ ПАНЧЕВА**

Панчево је старо насеље. Први запис о Бансифу, трговачком граду, потиче из 1153.. године од арапског географа Идризија. На простору где се данас налази Панчево и у ранијим историјским периодима увек је било насеља. Срећко Милекер пише: „Са својим положајем у близини ушћа реке Тамиш у реку Дунав, морала је околина Панчева, већ у прастара времена, привлачити човека да ту живи и да се ту насели“. Ово потврђују многобројне археолошке ископине. Пронађени су трагови насеља из каменог, бронзаног и гвозденог доба. Сигурно је да су на територији Панчева утвђење имали Дачани и Римљани. Спомиње се име насеља Панука, које је вероватно словенског порекла и потиче из времена Дачана, затим Пањајева, потом Чомва, назив турског порекла, који су Турци користили за време своје 164 године дуге владавине (од 1552. до 1716). На историјским картама из 15. века спомиње се Панчал. После доласка Аустријанаца 1716. године коришћен је назив Панчова. После 1918. године град добија данашње име.

Панчево је током 18. века више пута страдало. Приликом повлачења Турака 3. јула 1739. године у потпуности је спаљено, тако да је од почетка морало да се гради. Године 1788. поново су га заузели Турци и после месец дана боравка у њему, током повлачења, спалили су цео Доњи град. Панчево је доживљавало и друге невоље - велику епидемију куге 1743/44. године, најезду скакаваца 1782. и велику сушу 1795. године.

Но и поред свих невоља, у току 18. века у Панчеву се развија трговина и занатство, а 1722. године прорадила је прва пивара на Балкану. Од тада почиње и индустријски развој. Један од најзначајнијих догађаја у историји града свакако је проглашење Панчева слободним царским војним комунитетом 1. јануара 1794. године. Од тог тренутка, уједињењем српске и немачке општине, односно Горњег и Доњег града у једну општину, почиње убрзани развитак у сваком погледу. Панчево се развија у јак културни, трговачки, занатски и индустријски центар.

Један од значајнијих догађаја из историје града у 19. веку, свакако је покретање листа „Панчевац“ 13. априла 1869. године. Овај лист и данас излази и најстарији је на Балкану. Територија Панчева је после укидања Војне границе 1. новембра 1872. године, постала део Угарске државе. Град је 1894. године повезан железницом са Бечкереком, а 1895. са Вршцом.

Крајем новембра 1918. године Панчево и Војводина постају део Краљевине Србије, односно новостворене Краљевине СХС. После увођења монархистичке диктатуре 6. јануара 1929. године, Панчево и Земун улазе у састав Управе града Београда, а држава добија ново име - Краљевина Југославија. После завршетка Другог светског рата Панчево више није у саставу Београда, већ територијално припада АП Војводини. Током 1991. дошло је до распада авнојске Југославије. Од Републике Србије и Републике Црне Горе формирана је Савезна република Југославија. Касније је ова држава добила име Република Србија и Црна Гора. Од маја 2006. године и Црна Гора је напустила заједничку државу. После свих ових промена, територијални статус Панчева у оквиру Србије остао je исти.

Панчево је после завршетка Другог светског рата доживело највећи економски развој у својој историји. Изграђена је снажна хемијска индустрија. Развитак града заустављен је 1991. године, када је дошло до распада земље и грађанског рата. У бомбардовању НАТО снага 1999. године панчевачка индустрија је тешко страдала.

Број становника употпуњује слиkу о развитку једног града. Према најстаријем попису који су Аустријанци извршили већ у првој половини 1717. године (одмах по протеривању Турака) у Панчеву је било 70 кућа. У 1727. години било је 66 кућа. Године 1736. Панчево је имало 76 пореских глава, а 1739. само 35 пореских глава. Разлог овог смањења је свакако већ поменуто потпуно уништење града приликом повлачења Турака. Број становника Панчева кретао се даље овако:

|  |  |  |  |
| --- | --- | --- | --- |
| година | број станов. | година | број станов. |
| 1787. | 5.511 | 1939. | 28.067 |
| 1817. | 8.962 | 1948. | 30.516 |
| 1869. | 16.880 | 1953. | 34.748 |
| 1900. | 18.512 | 1961. | 46.740 |
| 1910. | 20.201 | 1971. | 61.467 |
| 1921. | 19.392 | 1981. | 71.638 |
| 1931. | 22.113 | 1991. | 73.432 |

Између пописа из 1961. и пописа из 1991. године, Панчево је увећано за 26.692 становника, односно 57%. То је резултат снажног индустријског развоја града. Свакако да је овако велики механички прираштај становништва био велики изазов за здравствену и хигијенско-епидемиолошку службу у граду.

**УВОД**

Заводи за јавно здравље превентивне су установе од великог значаја за здравствени систем наше државе. У нашој земљи, прве установе овог типа (под називом хигијенски заводи) почеле су да се појављују двадесетих година прошлога века. По завршетку Првог светског рата хигијенско-епидемиолошка ситуација у нашој држави била је веома лоша. Опустошена и разорена земља, бројне епидемије акутних заразних болести, присуство ендемских болести, необразовано и сиромашно становништво, мали број лекара и другог медицинског особља и лоше организована здравствена служба, представљали су велики изазов за новостворену државу Краљевину Срба, Хрвата и Словенаца. У то време хигијенско-епидемиолошка служба била је у рукама окружних, среских и градских физикуса. Да би се стање поправило, било је потребно реорганизовати здравствену службу. Већ током 1919. године формирана је Стална епидемијска комисија. Комисија је била стручни саветодавни орган Министарства народног здравља и социјалне политике Краљевине СХС у Београду. У исто време, при овом Министарству, оформљено је и Хигијенско одељење. Председник Сталне епидемијске комисије био је проф. др Милан Јовановић-Батут (1847-1940), а начелник Одељења за хигијену проф. др Андрија Штампар (1888-1958). Проф. Штампар је на овој функцији био до одласка у пензију, 1931. године. Они су били главни иницијатори оснивања превентивних здравствених установа: хигијенских завода, школа народног здравља, домова народног здравља, здравствених, бактериолошких и антирабичних станица, школских поликлиника, диспанзера за дојенчад, антитуберкулозних диспанзера, кожновенеричних диспанзера и диспанзера за сузбијање трахома. Развитак и рад поменутих превентивних установа у великој мери ометен је Другим светским ратом.

По завршетку рата, током 1945. године, почело се са оснивањем санитарно-епидемиолошких станица и санитарно-епидемиолошких завода. Ове установе су касније преименоване у хигијенске заводе, затим у заводе за здравствену заштиту, па у заводе за заштиту здравља и на крају, 2007, у заводе за јавно здравље. Но без обзира на називе, основна делатност ових здравствених установа увек је била заштита народног здравља. Можда би због тога, данас, заводи за јавно здравље требало да носе назив - заводи за народно здравље.

Прошло је више од осамдесет година од оснивања првих хигијенских завода у нашој земљи и у протеклом периоду, захваљујући новим медицинским сазнањима и свеукупном научном и технолошком напретку код нас и у свету, дошло је до великог проширења делокруга њиховог рада. Данас су заводи за јавно здравље модерне здравствене установе, које пружају превентивну здравствену заштиту становништву.

Кроз векове државе су се, са мање или више успеха, организовано бориле против многобројних епидемија заразних и незаразних болести, лоших хигијенских навика становништва, погрешног начина исхране, лоших услова становања, празноверја, заблуда, загађивања животне средине, једном речју, против свега онога што је угрожавало здравље становништва. Разни су били начини организовања ове борбе и они су се током развитка цивилизованог друштва усавршавали да би данас, у развијеним државама, достигли ниво који обезбеђује висок степен заштите становништва. Но, без обзира о ком се времену радило, све су државе морале да ураде две основне ствари, прво, да донесу одређене законе и прописе о мерама које је требало предузимати, и друго, да одреде ко ће све то спроводити и контролисати. На нашем простору у прошлим вековима, за спровођење и контролу ових мера, у почетку је била задужена полицијска служба. Током 18. века ове послове преузимају градски физикати. Они постају главни организатори и контролори спровођења хигијенско-епидемиолошких мера. Но полиција је и даље задржала контролу у првом степену. Тако је то било све до оснивања првих хигијенских завода код нас.

**ХИГИЈЕНСКО-ЕПИДЕМИОЛОШКА СЛУЖБА ДО ЗАВРШЕТКА ПРВОГ СВЕТСКОГ РАТА**

За период пре доласка Аустрије у наше крајеве 1716. године, немамо писаних трагова из области здравства. Да подсетимо, пре Аустрије су овим просторима 165 година владали Турци. Аустријанци су нам оставили доста података о здравственим приликама, нарочито за период после проглашења Панчева слободним царским војним комунитетом 1794. године. Доспевши под аустријску власт, Панчево се нашло у граничној зони према Турској, самим тим и у оквиру Војне границе и Санитетског кордона. То је у наредних двеста године у великој мери утицало на његову судбину, посебно на здравствене прилике и развитак и организацију здравствене службе.

Аустрија је формирала стални Санитетски кордон према Турској као брану против куге, која је најчешће долазила са тих простора. Но, поред куге, стизале су и друге заразне болести (колера, велике богиње, пегавац и сл.). Честе су биле и сточне заразе. За Војну границу и Санитетски кордон важили су посебни прописи, а контрола спровођења ових прописа припадала је војсци и она је то радила дисциплиновано и строго.

Аустрија почетком 18. века није имала довољно лекара и осталог здравственог особља, а ни одговарајућу организацију здравствене службе за успешно спровођење санитарних мера. Стање је промењено после 1745. године када на позив царице Марије Терезије у Беч стиже Холанђанин Gerard van Swieten, лекар и реформатор. Његов Normativum sanitatis, који је 1770. године као закон прокламовала Марија Терезија, био је прекретница у организацији здравствене службе аустријске царевине, а од највећег значаја за санитетски кордон.

О овом закону Милорад Драгић пише:

“Тај »Normativum« који је царица Марија Терезија објавила 2. јануара 1770. године, са извесним доцнијим допунама, био је за читаво једно столеће основа аустријског законодавства и имао је два дела: први део односио се на општу организацију здравствене службе у Аустрији, а други на организацију санитета у Војној граници, у циљу заштите од кужних епидемија.”

Пошто се Панчево налазило на важном путу Београд-Темишвар, врло рано, 1726. године добило је Kонтумац (карантин), кључну установу санитетског кордона. Ово је свакако прва здравствена установа превентивног типа, а и уопште, у нашем граду. У Kонтумацу је вршена строга здравствена контрола свих оних који су из Турске улазили у Аустрију. Поред тога путници су, у зависности од степена опасности који је у одређено време био на снази, морали да у Контумацу проведу у изолацији 21 дан (код првог степена опасности), 28 дана (код другог степена опасности), 42 дана (код трећег степена опасности). Била је обавезна и процедура чишћења и дезинфекције одеће, пртљага, писама и металног новца. Знамо да је коришћен дим за дезинфекцију писама, а сирће за дезинфекцију металног новца. И стока, која је увожена у Аустрију, морала је да прође процедуру чишћења, проласком кроз канал пун воде.

У раду Calendarium pestis (II), који је публикован 1962. године, Владимир Базала о одредбама које су предвиђене „Normativom“ из 1770. године, а односе се на кугу, пише следеће: „Ове одредбе вриједет ће заправо само до год. 1776, јер ће се показати као престроге, а углавном и непотребне, те ће, напокон, 1785, бити потпуно модернизиране и издате под називом “Chenotov патент”, по имену ердељског физика Аdama Chenota (1721-1789). ... „Већ у овим годинама превладало је мишљење, да преносник куге није само штакорска буха (Xenopsylla cheopis), него и инфицирана човечја буха (Pulex irritans). Отада се у Војној крајини неће толико пажње посвећивати карантенизирању људи и робе, него више чишћењу и дезинфицирању њихову. У лазаретима ће се људи свлачити до гола, прати и купати, а затим пресвлачити у чисто рубље. Њихова роба ће се такође прати и чистити, а поготову глачати. Од године 1785. употребљавала се и нека врста дезинфекцијског апарата на пару. Дезинфекцији се у целој Војној крајини посвећивала највећа пажња.“

У време оснивања Kонтумаца, здравствена служба намењена збрињавању локалног становништва у Панчеву, била је тек у зачетку, са минималним бројем здравствених радника, који су поседовали врло скромно медицинско образовање, стечено углавном емпиријским путем. У то време, у нашем граду, спровођењем и контролисањем здравствених мера бавили су се органи локалне власти и полицијска служба.

Оваква ситуација је била све до 1764. године, када се стање значајно мења на боље. Наведене године Панчево је постало део територије 12. банатско-немачке регименте (пука), а од 1767. и седиште ове јединице. Регимента је формацијски имала врло јаку санитетску службу: 1 региментског лекара, 2 надлекара, 4 виша ранара и 8 подлекара. Региментски лекар је уједно вршио службу градског физикуса. Ранари и подлекари били су распоређени и по околним селима, која су припадала територији Регименте. У овим насељима становали су војни обвезници регименте са својим породицама.

Панчево је 1. јануара 1794. проглашено слободним царским војним комунитетом. Пре овог догађаја хигијенска и епидемиолошка служби у Панчеву и околним селима била је у рукама војног санитета. После проглашења, ову службу у граду преузима новоформирани градски физикат. Села су још доста дуго (по свој прилици до половине 19. века) била у потпуности у надлежности војне санитетске службе. Пошто се Панчево налазило у оквиру Војне границе и санитетског кордона, панчевачки градски физикат био је подређен војној санитеској служби, односно Генералној команди у Темишвару. И здравствена служба Контумаца такође је била подређена овој команди.

Ако набројимо све оно што је панчевачки градски физикус у то време обављао, видећемо да је он, у ствари, вршио послове који у данашње време припадају заводима за јавно здравље, санитарној и ветеринарској инспекцији. Он је поред лечења болесника имао дужност да води рачуна о хигијенско-епидемиолошкој ситуацији у граду, контролисао је рад градског хирурга и градских бабица, рад грађанске болнице, цивилних апотека, цивилног здравственог особља (приватних лекара, хирурга, видара, ранара и бабица), ветеринара, мртвозораца и бербера. Спроводио је и контролисао вакцинацију против великих богиња. Посебну улогу имао је у случају појаве неке епидемије. Контролисао је бунаре за воду, месаре и бербернице, трговачке радње које су продавале разне хемијске препарате (често неовлашћено и лекове), гробарску службу.

Убрзо после проглашења Панчева слободним војним комунитетом, градске власти су почеле да више воде рачуна о комуналној хигијени. Донет је пропис о одлагању ђубрета, због многобројних случајева беснила, уведена је шинтерска служба, почело се са изградњом јавних бунара, копају се канали за одвођење воде, поплочавају се тргови, озелењавају се јавне површине, доносе се прописи о сахрањивању. Прве податке о анализи воде за пиће у Панчеву срећемо средином осамдесетих година 19. века. Забележено је да је др Милан Лакић извршио анализу воде панчевачких јавних бунара и Тамиша. Том приликом пронашао је да само један бунар има хигијенски исправну воду. И професор панчевачке реалне гимназије Ђерђ Немеш анализирао је воду у јавним бунарима и Тамишу. У извештају гимназије за школску 1884/85. годину штампан је његов чланак „Пијаће воде Панчева“ у коме он износи резултате својих истраживања. Професор Немеш је у овом чланку набројао карактеристике које мора да испуњава добра пијаћа вода:

“1. Треба да буде бистра, безбојна и без мириса.

2. Температура воде мора варирати у уским границама, зависно од годишњег доба, од 6о до 12о С.

3. Мора садржавати мање количине органских материја, али без икаквих распадних продуката.

4. Пијаћа вода не сме да садржи амонијак, азотасту киселину, велике колочине нитрата, сулфата и хлорида.

5. Не сме да буде много тврда, нарочито да не садржи веће количине магнезијумових соли.”

По његовом истраживању само вода из бунара у Народној башти одговарала је свим захтевима које мора да има добра пијаћа вода.

У то време анализом воде за пиће бавио се и апотекар Фридрих Рада.

Подређеност панчавачког физиката војној санитетско служби трајала је све до званичног укидања Војне границе 1. новембра 1872. године. После тога хигијенско-епидемиолошку службу у Панчеву преузима у потпуности градски физикат. Пошто је наш град припао Угарској, то су за прописе из области хигијенско-епидемиолошке заштите била надлежна министарства из Будимпеште, превасходно Министарство полиције. Део прописа из ове области, доносио је и панчевачки Магистрат. Панчевачки Магистрат је ову материју регулисао градским Статутом. Први Статут је усвојен 1872, а допуњаван је и мењан 1878, 1892, 1903. и 1910. године. Сви ови Статути садржали су одредбе, које су се односиле на функционисање градског физиката, градске болнице и приватних лекарских ординација. У Статуту из 1878. године опис послова градског физикуса је текстуално знатно проширен у односу на Статут из 1872. године. У тексту пише да физикус има обавезу да здравствено надгледа станове, здања, приватне здравствене и добротворне заводе, школе, занатлијска предузећа и творнице, да врши полицијско-лекарске ревизије и судско-лекарске обдукције, да надгледа целокупно лекарско и здравствено особља муниципије, да контролише апотеке, да предузима превентивне мере за спречавање епидемија и спроводи мере током епидемија, да надгледа трговину и манипулацију отровима и лековима. Био је надређен болничком лекару, био је члан регрутне комисије, вршио је преглед затвора итд.

За нас је значајна једна реченица Статута из 1892. године. У делу који се односи на обавезе физика пише: „Гле де бабица особито пази, да оне при операцијама са руком или при употреби лечничких инструмената одговарају антисептичким захтевима“. Ово је први документ у коме се спомиње термин *антисепсе.* Спровођење прописа из градског Статута и државних закона, који су се односили на здравство, у првом степену контролисала је панчевачка градска Капетанија (полиција), а у другом Магистрат, односно градски физикат.

На седници градске скупштине 7. марта 1885. године прихваћено је Правило о прегледу проститутки. Ова одлука обавезивала је градског физикуса и варошке лекаре да осам пута месечно прегледају све проститутке у граду. Статут из 1892. предвидео је два прегледа недељно.

Из књиге „О здравственим приликама у Панчеву“, коју је 1891. године написао др Љубомир Ненадовић, дознајемо да је панчевачка Свилара у то време имала „творничког лекара“, који је сваку радницу прегледао пре ступања на посао.

Од 17. јануара 1845. до јуна 1874. године панчевачки градски физикус био је др Константин Пеичић, пионир социјалне медицине код Срба. Током рада у нашем граду показао је да је велики поборник превентивне медицине и здравственог просвећивања народа. Најзначајнији подухват на овом пољу др Пеичић је остварио са другим познатим панчевачким лекаром др Љубомиром Ненадовићем. Заједно су покренули први часопис медицинске струке код Срба. Часопис је носио назив „Домаћи лекар“ и био је намењен неговању и чувању народног здравља. Излазио је две и по године, од 1871. до средине 1873. Укупно је штампано 30 бројева. Сарадник овог листа био је и др Јован Јовановић Змај. Др Пеичић је грађанима Панчева одржао велики број здравствених предавања. Од Министарства рата у Бечу, 1 јуна 1865. године добио је одобрење да ова предавања може да држи и на српском језику.

Др Љубомир Ненадовић је 1880. године написао књигу под називом „Кућевни лекар или најважнија упутства при лечењу свију болести као и за очување здравља“. Књига је написана у виду лексикона и у њој су медицински појмови поређани по азбучном реду. Друго издање ове књиге штампано је 1885. године. И у листу „Панчевац“ срећемо његове чланке намењене здравственом просвећивању народа. И трећи панчевачки лекар из тог времена, др Исидор Ауслендер (од 29. јула 1874. променио презиме у Алфелди), 1888. године написао је брошуру „Хигијенске прилике у Панчеву“ намењену здравственом просвећивању народа.

У периоду између два светска рата у „Панчевцу“, најстаријем листу на Балкану, који и данас излази, велики је број чланака намењених здравственом просвећивању.

\*

У прошлим вековима, на нашем континенту, честе су биле епидемије заразних болести. Остављале су пустош међу становништвом. У ратним сукобима било је више мртвих од заразних болести, него од борбених дејстава. Осврнућемо се на мере које су државе предузимале да би заштитиле своје становнике од епидемија. Ове мере биле су скоро у потпуности засноване на емпирији, а не на неком озбиљнијем медицинском знању. Тек крајем 19 века, када су учињена значајна открића у бактериологији и другим гранама медицине, борба против заразних болести базирана је на медицинском знању.

На основу малобројних извора с почетка 18. века, можемо да закључимо да је аустријска власт одмах по заузимању Панчева почела да примењује хигијенско-епидемиолошке мере заштите од епидемија заразних болести. У овом делу књиге, на основу сачуваних докумената, покушаћемо да наведемо све оно што су државна и локална власт примењивале током 18. и 19. века у нашем граду и околини.

Приликом појаве неке епидемије у ширем или ужем окружењу, градска власт је одмах опремала простор за заразну болницу. То је најчешће била нека приватна кућа, магацин или неки други простор. Оваква би болница после престанка опасности била расформирана.

Ако би се епидемија појавила у самом граду, једна од првих мера било је увођење карантина за оболеле и експониране људе, затим изолација простора где се болест појавила (кућа, насеље). Ако је било потребно, под полицијски надзор стављана је и само једна кућа. Забележено је да је Панчево од 3. маја 1796. године, због велике епидемије куге у Срему, у потпуности било затворено. Подсећамо да је последња епидемија куге у Панчеву била 1743. године.

Поред изолације примењиване су и друге мере. Спаљивана је постељина и одећа оболелих и умрлих лица. Када је у питању куга, спаљиване су куће где се болест појавила. Септембра 1834. године, у панчевачки Магистрат стигло је упутство Дворског ратног савета у Бечу о надокнади штете оним грађанима, којима су, због сузбијања епидемије куге, спаљиване куће и ствари.

У нашем граду је међу првима у Војводини почела да се примењује вакцинација против великих богиња. Аустрија је, схватајући значај проналаска др Едуарда Џенера (који је свој проналазак објавио 1798.), почела са вакцинацијом свог становништва већ 1799. године. У Војводини је прва вакцинација извршена у Белој Цркви 1801, а у Панчеву 6. априла 1803. године. Средином 19. века дошло се до сазнања да особе, које су успешно вакцинисане против великих богиња, нису трајно заштићене од ове болести, па је за ова лица уведена ревакцинација. Из књиге Гиге Стојнова “Записи старог Панчевца“ дознајемо да је за време Српско-бугарског рата 1913. године, када се у Србији појавила епидемија колере, у Панчеву вршена вакцинација против ове болести. Свако ко је у Србију долазио или из ње одлазио, морао је да има потврду да је вакцинисан.

Панчевачки Магистрат је од Генералне команде, октобра 1844, добио упутство да се сви метални предмети, који дођу у додир са бесним псом, морају дезинфиковати стављањем у ватру, односно жеравицу, до усијања.

Здравствене власти су током сузбијања епидемија стицале одређена искуства и онда су ова искуства касније примењивали. Остало је забележено да су, после велике епидемије колере у нашем граду и околини, 1831. године, панчевачки градски физикус др Фридрих Максилијан и комунитетски видар Блазиус Тир, доставили Магистрату своја запажања о току ове епидемије. Магистрат је сигурно овај извештај проследио Генералној команди у Темишвару и њеним санитетским властима. Министарство унутрашњих послова Угарске 1898. године издало је Наредбу о обавезном пријављивању свих заразних болести.

Више здравствене власти из Темишвара су редовно достављале нашем Магистрату, обавештења о појави епидемија у суседним земљама и областима. У периоду од 1798. до 1866. године стигло је тридесет пет обавештења о појави куге, у периоду од 1831. до 1866. шест обавештења о појави колере и по једно обавештење 1835. и 1853. године о појави великих богиња. Стизала су и упутства за спречавање епидемија и упутства о поступању у случају појаве епидемије одређене заразне болести. Панчевачка Бригада је 3. октобра 1853. године доставила Магистрату „Правилник о пословању полиције постављене за заштиту од куге“, који је израдио генерал мајор Шокчевић.

У панчевачком Архиву јако је мало докумената који говоре о примени дезинфекције у нашој средини и средствима која су коришћена у ове сврхе. Претпостављамо да је првобитно коришћен негашени креч. Први документ о употреби карболне киселине као дезинфекционог средства је Записник са седнице панчевачког Муниципалног већа, од 16. октобра 1884. године. Муниципално веће је тада донело одлуку да апотекар Франц Бауер, о трошку општине, набави пет метричких центи 50% карболне киселине, која би се користила за дезинфекцију у случају појаве неке епидемије. Др Љубомир Ненадовић у књизи „О здравственим приликама у Панчеву“ из 1891. године, у делу о болници пише: “... Болница до данас још нема купку, па ни справу за десинфицирање...“. У „Панчевачкој споменици“ 1896. године др Рудолф Витигшлагер пише да је болница 1895. године добила потребне апарате за стерилизацију и дезинфекцију.

**ХИГИЈЕНСКО-ЕПИДЕМИОЛОШКА СЛУЖБА ДО ЗАВРШЕТКА ДРУГОГ СВЕТСКОГ РАТА**

По завршетку Првог светског рата Панчево постаје град нове државе, Краљевине Срба, Хрвата и Словенаца. На територији Војводине, све до 1929. године, примењивани су здравствени закони претходне државе, Аустро-Угарске царевине. Током наведене године донети су нови закони, који су се односили на целокупну здравствену службу у Краљевини.

Већ смо навели да су почетком двадесетих година прошлога века у спровођење хигијенских и епидемиолошких мера укључени новоформирани хигијенски заводи, домови здравља и друге установе превентивног типа. Физикати нису укинути, већ су наставили да обављају део овога посла. Између два светска рата у Панчеву су, поред градског физикуса, градских лекара и градских бабица, у службу физиката били укључени и такозвани *санитети,* који су обављали послове које данас обављају санитарни техничари. Они су били приучени за ове послове.

У нашем граду, у периоду после Првог светског рата, прве здравствене установе превентивног типа основане су крајем друге деценије 20. века. Прва амбуланта намењена деци основана је августа 1920, а Антитуберкулозни диспанзер октобра исте године. Већ 1921. године у панчевачкој Грађанској болници постојало је очно одељење, са пет постеља, које је, у ствари, било у функцији диспанзера за трахом.

Један догађај је свакако донео промене у панчевачкој превентивној здравственој служби. Београдска, земунска и панчевачка општина су, после 6. јануара 1929. године, постале једна административна целина, Управа града Београда. Тако је хигијенско-епидемиолошка служба у нашем граду прешла у надлежност Хигијенског завода у Београду. Разуме се да је панчевачки градски физикат, под патронатом овог завода, наставио да обавља свој део посла. Централни хигијенски завод у Београду је од септембра 1931. године преузео надлежност над панчевачким Антитуберкулозним диспанзером, а крајем 1931. или почетком 1932. године, отворио је у Панчеву Школску поликлинику.

Према нашим сазнањима панчевачки градски физикат и све наведене превентивне здравствене установе у нашем граду, радиле су и за време Другог светског рата.

**ХИГИЈЕНСКО-ЕПИДЕМИОЛОШКА СЛУЖБА ПО ЗАВРШЕТКУ ДРУГОГ СВЕТСКОГ РАТА**

Панчевачки градски физикат наставио је да ради и после завршетка Другог светског рата. Од 1946. године био је смештен у згради Градске поликлинике, у Омладинској 2. Укинут је 1949. или 1950. године. Уместо физиката формирана је општинска санитарна инспекција.

**Санитарно-епидемиолошка станица**

Убрзо по завршетку Другог светског рата, почетком јуна 1945. године, Главни народно-ослободилачки одбор Војводине упутио је Окружним одборима широм Покрајине допис о оснивању санитарно-епидемиолошких станица. И у Панчеву је отворена Окружна санитарно-епидемиолошка станица. Она је претеча нашег Завода за јавно здравље. Из једног Уверења издатог од панчевачке Санитарно-епидемиолошке станице под бр. 450, од 5. јула 1947. године, можемо да закључимо да је станица основана 1. октобра 1945. године. По свој прилици она није одмах почела да функционише, јер је лекар који је требало да је води, на дужност постављен 2. фебруара 1946. године. Овог датума Одлуком Окружног народног одбора Панчева, лекар опште праксе др Милан Чекић, постављен је у исто време и за окружног санитарног инспектора, и за в. д. управника Санитарно-епидемиолошке станице. Интересантно је, да је он 3. јуна исте године добио и треће задужење, одређен је да води кожно-венеричну амбуланту Градске поликлинике. У то време било је мало лекара, па су они због тога морали да раде на више места.

Датум постављења др Чекића за вршиоца дужности директора је практично почетак рада Санитарно-епидемиолошке станице. Др Чекић је у овој установи радио до 8 децембра 1947. године, када је дужност предао новом в. д. управнику, др Војиславу Димитријевићу, у то време среском лекару. Др Димитријевић је наставио да ради у Срезу и у исто време водио је и Санитарно-епидемиолошку станицу

Први лаборант у станици била је Ангелина Паталов (ћерка др Арменака Паталова). Од 30. септембра 1946. године у станици је, као лаборант, почела да ради и Даница Митић (касније Журжул). Ту су радили и дезинфектор Лазар Петровић, затим један административни службеник и један послужитељ. Ангелина Паталов је 15. јула 1947. године дала отказ. Никада више није радила у здравственој служби.

Према списку запослених од 20. јануара 1948. године, поред в.д. директора др Димитријевића, у станици су радили Даница Митић, Лазар Петровић, Радосав Николић (административни сл.), Арсен Шапкин (финансијски сл.) и Милијан Ђоковић (послужитељ). Шапкин је током 1948. добио отказ.

Из драгоценог документа „Годишњег извештаја о раду за 1946. годину“ дознајемо шта је у Санитарно-епидемиолошкој станици урађено током наведене године. Главне акције су биле сузбијање вашљивости, шуге и ерадикација епидемије пегавца у цивилном логору у Панчеву (током епидемије умрло је 47 оболелих). Лекарске екипе су имале 19 теренских излазака, посећено је 12 села, против трбушног тифуса вакцинисано је 12 495 лица, против пегавца је (америчком вакцином) вакцинисано 5842 лица, са DDT-ем је запрашено 2977 лица, потрошено је 1000 кг DDT прашка, подељено је 100 кг DDT прашка и 300 кг лека против шуге. Против беснила је вакцинисано 186 лица. У лабораторији су обављене следеће анализе: брис на дифтерију 35, брис на гонококе 306, испитивање плеуралног ексудата 23, Vidal-ова реакција 94, Weil-Felix реакција 133, фецес на паразите 58, спутум на TBC 206, крв на маларију 540, крвна слика 985, хемоглобин 493, урин 1756, крв на рекуренс 1, рекуренс еритроцити 1, седиментација 728, време крварења 1 и време згрушавања 1. Касније су уведени Васерманова реакција и Адлер-Вебер.

Станица није имала бактериолога, а ни у другим панчевачким здравственим установама није било специјалисте ове гране медицине. Из споменутог извештаја видимо да су у станици вршене бактериолошке претраге. Нисмо открили да ли их је радио др Чекић или неки други лекар, који је долазио са стране. Др Чекић је дописом од 1. марта 1946. године, од покрајинских здравствених власти, затражио једног бактериолога. Из Новог Сада је, две недеље касније, стигао одговор у коме је предложено да др Чекић буде упућен у Београд, на курс из бактериологије „....јер нема слободних лекара бактериолога“. Истим дописом од 1. марта затражен је и један хемичар, али ни њега нису добили. По доласку др Војислава Димитријевића у станицу, проблем бактериолога је делимично решен. Он је током 1947. године, у Београду, завршио једногодишњи курс из бактериологије. У то време, у нашој земљи, није било довољно оспособљених лекара за рад у новооснованим санитарно-епидемиолошким станицама. Убрзана едукација била је једини начин да се обезбеде потребни кадрови. И споменути лаборанти, Даница Митић (са завршеним курсом за медицинског лаборанта) и Ангелина Паталов, нису биле у потпуности едуковане за рад у бактериолошкој лабораторији. Паталов је током 1946. године провела месец дана на усавршавању у Епидемиолошко-бактериолошком заводу у Београду.

Одлуком Повереништва за народно здравље АП Војводине, др Војислав Димитријевић је 11. марта 1948. године упућен на рад у Сремску Митровицу (вероватно због неке епидемије). Одлуком поменутог Повереништва, од 17. марта исте године, за новог вршиоца дужности управника Санитарно-епидемиолошке станице постављена је др Маргита Ерш-Фогл, лекар школске амбуланте Градске поликлинике. Наложено јој је да настави да обавља дужност лекара Градске поликлинике и да у исто време води Санитарно-епидемиолошку станицу. Но само шест дана касније добила је и треће задужење. Решењем Градског народног одбора Панчева одређена је да у Градској болници замењује одсутну др Бориславу Недељковић (која је упућена да буде лекар на радној акцији). Није било лако лекарима у то време!

Окружна санитарно-епидемиолошка станица укинута је 4. септембра 1948. године. У сачуваним документима нисмо нашли образложење ове одлуке. Службеници станице: лаборант Даница Митић, медицински хигијеничар- дезинфектор Лазар Петровић и послужитељ Милијан Ђоковић, стављени су на располагање Градској поликлиници у Панчеву. Градска поликлиника је преузела сав инвентар и потрошни материјал станице.

**Покрајинска санитарно-епидемиолошка станица**

Одлуком Савета за народно здравље АП Војводине станица је поново отворена 1. јануара 1950. године, у Змај Јовиној 10, под именом Покрајинска санитарно-епидемиолошка станица. Нова установа је била смештена у две просторије, у делу зграде где се сада налази рендген кабинет Дома здравља. За управника станице постављен је др Војислав Димитријевић. Ту је поново, од првог дана, почела да ради помоћни медицински лаборант Даница Журжул. Јуна 1951. године стиже медицински лаборант Тереза Рагровић (удата Лазић). Она је ту радила до јуна или јула 1952. године, када је премештена у Градску болницу. После премештаја, још неколико месеци је радила два дана у болници, а остатак времена у Санитарно-епидемиолошкој станици. Први је лаборант наше болнице. Медицински лаборант Нада Суботић (удата Каличанин) радила је у станици од 1. септембра 1951. до 22. априла 1953. године, када је отишла за Алибунар. У станици су радили административни службеник Радосав Николић, шофер Ђура Томаш и спремачица Ана Сватон (у установи је од 1. октобра 1951). У документу од 6. фебруара 1952. године спомиње се грађевински техничар Имре Леополд, који се у то време налазио на курсу у Санитарној инспекцији Републике Србије у Београду. Из документа од 18. августа 1952. године сазнајемо да је Леополд у то време још био запослен у Санитарно-епидемиолошкој станици у Панчеву. Његово име се више не налази на списку особља од јануара 1953. године. Станица је имала и клиничку лабораторију. Ова лабораторија је затворена 31. децембра 1954. године, а њене послове преузела је новоформирана клиничка лабораторија Дома народног здравља.

Санитарно-епидемиолошка станица је током пролећа 1952. године премештена из Змај Јовине, у зграду у Улици Пролетерској 6, где је претходно био смештен Антитуберкулозни диспанзер. Овим пресељењем добијени су потребни смештајни услови за нормалан рад.

На списку особља, који је сачињен почетком 1953. године, налазе се: др Војислав Димитријевић, др Лидија Фогараш (лекар на специјализацији бактериологије од 1. новембра 1952), Нада Суботић, Ранка Матијевић (хемијски техничар, водила је хемијску лабораторију), Даница Журжул, Радосав Николић, Јелена Влајић (административни сл.), Ђура Томаш и Ана Сватон.

**Хигијенски завод**

Санитарно-епидемиолошка станица је 1. марта 1954. године преименована у Хигијенски завод. Под овим датумом сачињен је списак особља ове установе. Овај списак се разликује од оног са почетка 1953. године. На списку више нису Нада Суботић и Јелена Влајић, а налази се Лука Чуљат (административни радник, у установи је од 15. јула 1953). Током 1954. године настала је још једна промена. Установу је напустила Ана Сватон, а уместо ње је дошла спремачица Марија Доскоч.

Хигијенски завод је 5. јуна 1954. године добио Правилник о раду. У члану 8. Правилника пише: „До доношења прописа о систематизацији радних места, утврђују се следећа радна места:

УПРАВНИК, уједно је и шеф једног одељења, а тиме и шеф једног одсека тога одељења или шеф једног самосталног одсека.

ХИГИЈЕНСКО ОДЕЉЕЊЕ: шеф одељења је уједно и шеф једног одсека одељења.

а) Одсек за хигијену исхране

1 лекар специјалиста - шеф одсека,

1 санитарни техничар

б) Одсек за школску хигијену

1 лекар специјалиста - шеф одсека,

1 лекарски помоћник или санитарни техничар

в) Одсек за хигијену рада

1 лекар специјалиста - шеф одсека,

1 санитарни техничар

г) Одсек за комуналну хигијену

1 лекар специјалиста - шеф одсека,

1 санитарни техничар

САМОСТАЛНИ ОДСЕЦИ

а) Епидемиолошки одсек са дезинфекцијом и дезинсекцијом

1 лекар специјалиста - шеф одсека,

1 санитарни техничар,

1 хигијеничар

б) Бактериолошко-серолошки одсек

1 лекар специјалиста - шеф одсека

1 медицински лаборант

1 помоћни медицински лаборант

в) Хемијски одсек

1 медицински лаборант или индустријски техничар

г) Санитарно-технички одсек

1 грађевински техничар

д) Одсек за здравствено просвећивање

1 лекарски помоћник, учитељ

ОПШТЕ ОДЕЉЕЊЕ: Шеф одељења је уједно и помоћник управника за административно-правне послове и шеф једног одсека одељења.

а) Административно-правни одсек

1 канцеларијски референт или администратор - шеф одсека,

1 помоћни канцеларијски референт,

1 возач моторних возила - шофер,

1 радник за одржавање чистоће просторија

б) Рачунски одсек

1 рачунополагач - рачуновођа - шеф одсека,

1 руковалац имовине и материјала - канцеларијски службеник

в) Статистички одсек

1 статистичар, санитарни техничар или канц. службеник.“

Овим Правилником је предвиђено да Хигијенски завод има 24 службеника, али ова радна места никад неће бити попуњена. Током 1958. радило је осам, а 1963. године 13 службеника, што је далеко испод, Правилником, предвиђеног броја запослених. Разлог томе је недостатак стручњака оспособљених за рад у установама овог типа.

Овим Правилником било је предвиђено да Хигијенски завод треба да има и одсек за здравствену статистику. Колико је нама познато, здравствена статистика је у заводу отворена тек половином децембра 1960. године. Но о томе ће бити више речи нешто касније.

Још један драгоцени документ, из 1958. године, пун је података о раду Хигијенског завода. То је Записник, који су после прегледа стручног рада завода 4. децембра наведене године, сачинили др Миодраг Ј. Крагујевић и инг. Тамара Марић. Др Крагујевић наводи да је панчевачки Хигијенски завод надлежан за територију срезова Панчево и Вршац, да организационо има бактериолошко-епидемиолошко одељење, одсек за здравствено просвећивање и административни одсек. У установи је укупно било запослено осам службеника. На бактериолошко-епидемиолошком одељењу радио је један лекар на специјализацији серо-бактериологије (др Војислав Димитријевић, прим. аутора), један нижи медицински лаборант (Даница Журжул, прим. аут.) и један медицински техничар. Овај медицински техничар, претежно је радио на епидемиолошком одсеку, а када тамо није било посла, помагао је у бактериолошкој лабораторији. Одсек за здравствено просвећивање водио је један административни службеник (Лука Чуљат, прим. аут.). Он је на овим пословима радио дуги низ година и у време контроле др Крагујевића налазио се на доквалификацији, у школи за социјалне раднике у Београду. У заводу су још радили један шофер (Ђура Томаш, прим. аут.) и једна спремачица (Марија Доскоч, прим. аут.), која је уједно прала лабораторијско посуђе. Једна лекарка (др Ева Ђорђевић, прим. аут.) била је на специјализацији медицине рада.

У Записнику је констатовано да завод има просторно одвојене три лабораторије: бактериолошку, серолошку и хемијску, да су оне добро опремљене и да имају све апарате за савремени лабораторијски рад, затим да серо-бактериолошка лабораторија још није савладала сву рутинску дијагностику „...тако нпр. не ради везивање комплемената на луес, не прави културе на тбц, не испитује осетљивост бактерија на антибиотике и сулфонамиде, не испитује узроке дечјих пролива тј. не врши дијагностику патогених коли бацила код диспепсија. ... Лабораторија је оспособљена–опремљена да врши следеће: преглед на дифтерију и пиогене коке, за копрокултуре, уринокултуре и хемокултуре на Salmonellae, за бактериолошки преглед животних намирница и бактериолошки преглед воде. Од серолошких прегледа ради се Widal рк. аглутинације на тифус и паратифус по стандардној методи уз употребу стандарних дијагностикума који се набављају у Хигијенском институту НРС у Београду, и две флокулационе рекције за доказивање луеса и то: Kahn рк. и Meinick M.K.R.II. Антиген за ове реакције потиче из Хигијенског института Београд.“

Из дела Записника, који је потписала инг. Тамара Марић, дознајемо да је завод раније имао и санитарно-хемијско одељење, које је основано фебруара 1953. године. На овом одељењу је радио један лаборант са завршеном средњом хемијском школом. Лабораторија је располагала одговарајућом опремом за обављање хемијских анализа из области броматологије и испитивања воде за пиће. Одељење је затворено јула 1955. године, када је лаборант отишао из завода. Данас можемо да констатујемо да је просто невероватно да је одлазак хемијског техничара из завода био разлог за затварање овако важног одељења. Ово нам показује колико је у то време била велика дефицитарност кадрова. У Записнику је инг. Марић препоручила да треба што пре обновити рад ове лабораторије. Неименовани лаборант у Записнику је хемијски техничар Ранка Матијевић. Из једног документа од 23. октобра 1952. године видимо да је она у то време већ радила у Санитарно-епидемиолошкој станици у Панчеву. Вероватно да је у овој установи била и пре наведеног датума. На основу овога можемо да закључимо да је хемијска лабораторија почела да ради током 1952, а не фебруара 1953. године, како је у Записнику наведено. Постоји и друга могућност, да хемијска лабораторија у време доласка Ранке Матијевић још није била опремљена за рад и да је у погон пуштена тек фебруара 1953. године.

У овом Записнику срећемо податак да је у то време др Војислав Димитријевић био на специјализацији из бактериологије. То је једини документ, који смо током истраживања нашли, у коме се спомиње његова специјализација. Колико је нама познато, он ову специјализацију никада није завршио.

Др Димитријевић је, у Санитарно-епидемиолошкој станици, радио бактериолошке претраге и за панчевачку болницу, све до 1. јануара 1959. године, до доласка у болничку лабораторију бактериолога др Вере Секулић-Ранисављевић.

У првих петнаест година постојања Санитарно-епидемиолошке станице, односно Хигијенског завода, највећи проблем је био недостатак стручних кадрова. У установи је, у наведеном периоду, увек радио само један лекар. Као што смо споменули, станица је 1. новембра 1952. године примила и одмах послала на специјализацију др Лидију Фогараш. Она је током специјализације напустила Југославију (наставила је едукацију у Паризу) и никада се није вратила у Панчево.

Почетком шездесетих година прошлога века распоред радних просторија у Пролетерској улици био је следећи. У партеру је, у две просторије које су биле спојене вратима, била смештена микробиологија (соба за рад лекара и микробиолошка лабораторија), затим једна просторија где се налазила хемијска лабораторија, једна просторија у којој су заједно радили епидемиолози, специјалисти хигијене и њихови техничари, и просторија за прање лабораторијских судова. У поткровљу је била канцеларија директора, соба за техничаре и соба за чување документације. У подруму је био магацин. У дворишту се налазила мања зграда, где је била смештена администрација, а од средине децембра 1960. године и новоотворена статистика завода. У дворишту је била гаража за џип, који је коришћен за одласке на терен.

**Завод за здравствену заштиту**

Хигијенски завод је у другој половини 1961. године преименован у Завод за здравствену заштиту.

Средином 1963. године у Заводу је било 12 запослених. Од лекара ту су били директор др Димитријевић; микробиолог др Славица Павловић; др Јелица Миленковић (на специјализацији хигијене) и др Ева Ђорђевић (на специјализацији медицине рада). Хемијску лабораторију водила је дипломирани хемичар Радмила Мамузић-Миленковић. Током августа исте године у завод је стигао др Бранко Стевановић. Он је већ имао завршен двосеместрални курс из медицине рада и по доласку, наставио је специјализацију ове гране медицине. Водио је одељење социјалне медицине. На челу овог одељења је био до доласка др Александра Непокојчицког.

Др Димитријевић је на челу Хигијенског завода, односно Завода за здравствену заштиту, био до марта или априла 1964. године, када је постављен за санитарног инспектора Среза панчевачког. Директор Завода постао је др Бранко Стевановић.

Завод за здравствену заштиту је почетком шездесетих година имао:

1. одељење епидемиологије са одсеком за дезинфекцију, дезинсекцију и дератизацију (ДДД);

2. одељење микробиологије и паразитологије, са лабораторијом;

3. одељење хигијене, са лабораторијом;

4. одељење социјалне медицине са здравственом статистиком,организацијом здравствене службе и здравственим просвећивањем.

Завод за здравствену заштиту је здравствену статистику оформио крајем децембра 1960. године. Пре тога је здравствену статистику водио одсек за здравље Секретаријата за здравство и социјалну политику Среза панчевачког. У одсеку за здравље статистику су водили службеници: Владислав Бранков, виши медицински техничар (у то време вршилац дужности шефа овог одсека), Деже Барна и Милена Момчилов. Поменути службеници су, 16. децембра 1960. године, из Среза премештени у Хигијенски завод, у новоформирани одсек здравствене статистике. Отварање статистике у Хигијенском заводу била је припрема ове установе за функцију, коју ће добити средином 1961. године новим Законом о здравственој заштити и здравственој служби. Овим законом било је предвиђено да хигијенски заводи, односно заводи за здравствену заштиту, врше функцију среских здравствених центара. После уходавања одсека за здравствену статистику, Владислав Бранков је, 15. марта 1961. године, из Хигијенског завода прешао у среску санитарну инспекцију.

Овде ћемо нешто шире објаснити функцију Среског здравственог центра. Центар је имао своју скупштину. Њу су сачињавали изабрани лекари са територије за коју је био надлежан Завод за здравствену заштиту. Скупштина је била саветодавно тело органима власти и разматрала је одређена питања од значаја за здравствену службу. Срески здравствени центар није имао своју администрацију, већ је његове послове водила административна служба и одсек за статистику Завода за здравствену заштиту. Директор Завода је, по функцији, био и управник Среског здравственог центра. На овој дужности прво је био др Војислав Димитријевић, а после његовог одласка из Завода, др Бранко Стевановић. После укидања Среза панчевачког, 1. априла 1965. године, престао је да постоји Срески здравствени центар. Уместо њега основан је Међуопштински здравствени центар. Др Бранко Стевановић био је управник и овог центра. Здравствени центри су дефинитивно укинути 1971. године.

**Завод за здравствену заштиту и медицину рада**

Завод за здравствену заштиту је радио као самостална установа до 31. децембра 1968. године. Од 1. јануара 1969. године основана је нова установа, Завод за здравствену заштиту и медицину рада. Ова установа настала је интеграцијом Завода за здравствену заштиту и свих панчевачких фабричких здравствених станица, осим Здравствене станице железничара. Неформално, до спајања је дошло већ септембра 1968. године, али су сви учесници интеграције наставили да воде своје финансије до краја године, јер су били обавезни да сачине посебне завршне рачуне за текућу 1968. годину. За првог директора нове установе постављен је др Бранко Стевановић. На овој функцији је био све до 1984. године.

Покретач ове интеграције управо је био др Бранко Стевановић. Разлог за покретање ове иницијативе било је годишње уговарање услуга панчевачких здравствених установа са Заводом за здравствено осигурање. Свака здравствена установа је крајем текуће године достављала Заводу за здравствено осигурање план превентивних и куративних услуга за наредну годину. Онда су започињали преговори и обично је свака здравствена установа добијала мање новца него што је својим планом предвидела. Годишњи финансијски план здравственог фонда није смео да се прекорачи, па је било потребно све захтеве здравствених установа уклопити у предвиђену суму. Приликом уговарања велике установе, Општа болница и Дом здравља, финансијски су много боље пролазиле од малих. Ове две установе имале су повољнији положај и у комуникацији са градским здравственим и политичким властима. Иницијатори су, међутим, предочили још један разлог за интеграцију, све веће индустријско загађење у граду. У то време у Панчеву је већ пуштена у погон Азотара, а у току је била изградња и других хемијских капацитета (Рафинерија је почела да се гради 1966). Иницијатори су сматрали да ће интеграција фабричких амбуланти и Завода, и на овом пољу, пружити бољу заштиту становницима Панчева. Др Стевановић је током 1968. године почео да води разговоре са шефовима фабричких здравствених станица и директорима фабрика којима су ове здравствене установе припадале. Успео је да добије њихову сагласност за интеграцију. Једино Диспанзер за саобраћајну медицину није прихватио овај предлог. Др Стевановић је затражио и добио подршку и од директора Института за заштиту здравља Покрајине Војводине у Новом Саду, проф. др Душана Савића и од академика проф. др Мирослава Радовановића, са Катедре за хигијену и медицину рада у Новом Саду. Панчевачке политичке и здравствене власти прихватиле су предлог и интеграција је спроведена у дело. Иницијатори интеграције предложили су да се врло развијена стоматолошка служба фабричких здравствених станица припоји Дому здравља, а да у новој установи остане само једна амбуланта, која би се бавила превентивном стоматологијом. Руководећи људи Дома здравља нису прихватили ову понуду, па је комплетна стоматолошка служба медицине рада остала тамо где је и била.

Данас се свакако можемо запитати да ли је интеграција установе регионалне надлежности и значаја (Завода за здравствену заштиту) и здравствених установа локалног значаја (фабричких здравствених станица и амбуланти) унапредила рад овог сегмента панчевачке здравствене службе. Можда је боље решење било да су фабричке здравствене станице припојене Дому здравља, а да је Завод за здравствену заштиту наставио самостално да обавља своју врло значајну регионалну функцију. Но овде свакако нећемо ширити расправу о томе.

**ООУР Завод за здравствену заштиту и медицину рада Медицинског центра „Јужни Банат“**

Ускоро је дошло до нове организационе промене панчевачке здравствене службе. 1. јула 1972. године створен је Медицински центар „Јужни Банат“. Завод за здравствену заштиту и медицину рада постао је једна од основних организација удруженог рада (ООУР) нове установе.

\*

Почетком седамдесетих година прошлога века у Заводу за здравствену заштиту почели су озбиљно да размишљају о проширењу свог радног простора. У то време била је у плану изградња зграде интерног одељења Опште болнице. То је била прилика да се проблем радног простора заједнички реши. Завод за здравствену заштиту и медицину рада договорио се са Општом болницом да заједно финансирају изградњу ове зграде. Пошто је Болница била задужена кредитима за раније подигнуте зграде дечјег одељења, хируршког блока и инфективног одељења, није могла да добије нови кредит. Зато је Завод, који је био кредитно способан и имао је на располагању 150 милиона динара готовог новца (100 на рачуну и 50 од продаје зграде у Пролетерској улици), подигао кредит за изградњу. Болница је касније свој део новчаних обавеза отплаћивала Заводу. Завод је у власништво добио приземље и први спрат. Приземље је било намењено Територијалном диспанзеру Медицине рада, а први спрат Заводу за здравствену заштиту.

Пресељење из Пролетерске улице у нову зграду, обављено је августа 1975. године. Завод је добио простор укупне површине око 1000 м², од тога 609 м² корисне површине. Нови смештај је једно време омогућавао нормално функционисање Завода, но у наредној деценији дошло је до новог проширења делатности и увећања броја запослених. Поново се појавио проблем недостатка простора.

**Завод за здравствену заштиту (као самостална установа)**

Током 1991. године дошло је до нове реорганизације панчевачке здравствене службе. Медицински центар „Јужни Банат“ у Панчеву. расформиран је 19. септембра 1991. године. Истог датума формиран је Здравствени центар „Јужни Банат“, али без Завода за здравствену заштиту, који је тада постао самостална установа у надлежности Покрајине. Медицина рада остала је у саставу новооснованог Здравственог центра.

Скупштина АП Војводине је, у Већу удруженог рада и Већу општина, 24. септембра 1991. године донела одлуку о оснивању Завода за здравствену заштиту у Панчеву. На истој седници донета је и одлука да ће овај Завод обављати делатност на подручју Фондова за здравство у Панчеву и Вршцу, односно за општине Панчево, Алибунар, Ковачица, Опово, Ковин, Вршац, Пландиште и Бела Црква. У истом акту су наведени и послови, које ће ова установа обављати. Дајемо их у целости:

„Завод за здравствену заштиту врши нарочито следеће послове:

- прати, истражује и проучава услове под којима становништво живи и ради, предлаже и спроводи мере за заштиту и унапређење здравља, а нарочито у погледу контроле здравствене исправности намирница, предмета за општу употребу и воде за пиће, контроле уклањања отпадака, контроле стања површинских вода, ваздуха, земљишта и буке, учествује у превентивном надзору над пројектовањем и изградњом грађевинских и других објеката,

- прати и проучава здравствено стање становништва,

- прати и проучава појаву и кретање разболевања од заразних болести, повреда и стања, утврђује потребне мере према епидемиолошким индикацијама, организује њихово спровођење и учествује у спровођењу,

- припрема, прати и анализира развојне програме и планове здравствене заштите и здравствене делатности и предлаже мере,

- врши микробиолошке, паразитолошке, хемијске, токсиколошке, биохемијске лабораторијске анализе, као и контролу штетних биолошких агенаса,

- прикупља и обрађује прописане здравствено-статистичке податке о здравственом стању, оболевању, неспособности, инвалидности и смртности становништва, о хигијенским и епидемиолошким приликама, о заразним и другим болестима, које имају већи социјално-медицински значај, као и о еколошким условима који имају утицај на здравствено стање становништва,

- врши координативну и стручно методолошку делатност у области социјалне медицине и организације здравствене службе, здравствене информатике и статистике, здравственог васпитања, епидемиологије, микробиологије, вирусологије, паразитологије, хигијене и заштите животне средине, дезинсекције, дезинфекције и дератизације,

- учествује у изради просторних и урбанистичких планова са гледишта заштите и унапређења животне средине и здравља људи, и

- учествује у образовању и стручном усавршавању здравствених радника и здравствених сарадника из области своје делатности.

Завод може променити делатност само уз сагласност Скупштине Аутономне Покрајине Војводине.“

Део овог акта је и списак радника које Завод за здравствену заштиту преузима од Медицинског центра „Јужни Банат“. И њега презентирамо у целости:

„ХИГИЈЕНСКО-ЕПИДЕМИОЛОШКА СЛУЖБА

др Бранислав Ђукић

прим. др Живорад Стошић

прим. др Оливера Стошић

др Бранислава Болесников-Ђуричић

др Ковиљка Гавриловић

др Борислава Матијевић

др Душанка Степанчев

др Јелена Николић

Драгослава Јованов, дипломирани хемичар

Љиљана Чајић, дипломирани хемичар

Божидар Дубљевић, дипломирани физичар

Никола Милошевић, виши санитарни техничар

Јован Стојанов, виши санитарни техничар

Владимир Пужић, виши санитарни техничар

Србислав Костић, санитарни техничар

Љубомир Љубомировић, санитарни техничар

Драгослава Гордић, санитарни техничар

Вера Кендерешки, санитарни техничар

Марија Јеђини, хемијски техничар

Милица Радаковић, хемијски техничар

Драгиња Тасић, хемијски техничар

Живка Крчадинац, лабораторијски техничар

Мира Младеновска, лабораторијски техничар

Душица Кусовац, лабораторијски техничар

Драгица Дамњанац, лабораторијски техничар

Сава Богданов, лабораторијски техничар

Милка Петровић, лабораторијски техничар

Љубица Томашев, лабораторијски техничар

Милица Трмчић, лабораторијски техничар

Весна Родић, лабораторијски техничар

Јадранка Франк, лабораторијски техничар

Душко Коларски, електротехничар

Невенка Савковић, перач лабораторијског посуђа

Крстана Илић, перач лабораторијског посуђа

Љиљана Лозановска, перач лабораторијског посуђа

Ана Грујић, спремачица

Невенка Маринковић, спремачица

ЗАПОСЛЕНИ НА ОДРЕЂЕНО ВРЕМЕ

Борис Ђукић, хемијски техничар

Божо Поповски, хемијски техничар

Станиша Бранков, хемијски техничар

Миљана Ердељан, санитарни техничар

Биљана Станојевић, лабораторијски техничар

Јелена Момиров, лабораторијски техничар

Пелка Стефановић, спремачица

СОЦИЈАЛНА МЕДИЦИНА

др Марко Радуновић

Борјана Кнежевић, виши статистичар

Слађана Алексић, виши статистичар

Љиљана Мунћан, статистичар

Драгослава Бохаревић, статистичар

Марија Милић, статистичар“

Завод за здравствену заштиту регистрован је код Окружног суда у Панчеву 1. новембра 1991. године (решење Фи 1576/91). Решењем Привредног суда у Панчеву (Фи 1597/92) од 9. децембра 1992. године оснивачка права је од Скупштине АП Војводине преузела Влада Републике Србије. Влада је то потврдила својим решењем од 13. јануара 1993. године.

**Завод за заштиту здравља**

Завод за здравствену заштиту је 29. септембра 1993. године променио назив у Завод за заштиту здравља (решење Привредног суда у Панчеву Фи 5817/93). Решењем Трговинског суда у Панчеву (Фи 621/02) од 22. априла 2002. године, оснивачка права Завода преузело је Извршно веће АП Војводине, а решењем Трговинског суда у Панчеву (Фи 1116/02) од 24. јула 2002. оснивачка права преузела је Аутономна покрајина Војводина.

**Завод за јавно здравље**

Завод за заштиту здравља у Пачеву званично је преименован у Завод за јавно здравље 21. маја 2007. године.

\*

Дефинитивно решење смештаја Завода актуелизовано је почетком 21. века. У то време је и Општој болници било потребно проширење. Болница је формирала нову дијагностичку службу, за њу су набављени нови апарати (скенер, ртг апарат, ултразвучни апарати), требало је решити смештај ендоскопије и неуролошког одељења. Донета је одлука да се простор Завода за заштиту здравља и Територијалног диспанзера уступи Болници, а да се за Завод за јавно здравље сагради нова зграда у дворишту Болнице, на месту где је раније била зграда старог грудног одељења. Пројектом је предвиђено да нова зграда Завода има 2000 м², са 1600 м² корисне површине. Свечано полагање камена темељца обављено је 17. септембра 2008. године. Изградњу је финансирао Фонд за капитална улагања АП Војводине. Град Панчево је покрио трошкове припреме терена, израде пројекта и потребне документације. За завршетак зграде био је предвиђен рок од 270 дана. Но пошто се код нас рокови изградње никада не поштују, завршетак зграде је прво померен за крај 2010, а затим за пролеће 2011. године.

**ОРГАНИЗАЦИОНА ШЕМА ЗАВОДА**

Нешто раније, презентовали смо организациону шему Хигијенског завода, која је била предвиђена Правилником из 1954. године. Ова шема се током година мењала, јер се ширио опсег рада Завода. Овде дајемо организационе шеме из 1998, 2002. и 2010. године. Оне ће нам помоћи да сазнамо како је током времена проширивана делатност установе.

***Организациона шема из 1998.***

(Штампана је у брошури „Регистар доктора медицине, доктора стоматологије и дипломираних фармацеута у државним здравственим установама Јужнобанатског округа“, у издању Завода за заштиту здравља у Панчеву, 1998. године.)

**Управа**

**Организациона јединица социјална медицина са здравственом статистиком**

Одсек социјалне медицине са здравственим васпитањем

Одсек здравствене статистике, информатике и здравствене економике

**Организациона јединица епидемиологија и микробиологија**

Одељење епидемиологије (са одсеком за заразне болести)

Одељење микробиологије (са одсеком за паразитологију и одсеком за клиничку лабораторију)

**Организациона јединица хигијена и заштита животне средине**

Одељење хигијене (са одсеком за хигијену)

Одељење санитарне хемије (са лабораторијом и одсеком екотоксикологије)

\*

***Организациона шема из 2002.***

Априла 2002. године прихваћена је нова организациона шема Завода. Она изгледа овако:

**Управа**

директор

помоћник директора за превентивно-здравствену делатност

помоћник директора за правне послове

саветник директора

руководилац економско-финансијских послова

главни техничар

заменик главног техничара

пословни секретар

**ОЈ Сектор за епидемиологију и микробиологију**

1. Одељење епидемиологије са одсецима:

Одсек за заразне болести

Одсек за санитарне прегледе

Одсек за ДДД послове

Одсек за имунизацију

Одсек за надзор над болничким инфекцијама

Одсек за незаразне болести

Одсек за саветовалишни рад

2. Одељење микробиологије са одсецима:

Одсек клиничке бактериологије

Одсек микробиолошке серологије

Одсек санитарне бактериологије - област вода

Одсек санитарне бактериологије - област намирница и предмета опште употребе

Одсек санитарне бактериологије - област клицоноштва

Одсек паразитологије

Одсек микологије

Одсек микобактерија (ТБЦ)

Одсек за припрему хранљивих подлога и стерилизацију са праоницом лабораторијског посуђа

Одсек за пријем материјала за лабораторијску анализу

**ОЈ Сектор за хигијену и заштиту животне средине и здравствене службе**

1. Одељење хигијене и заштите животне средине са одсецима:

Одсек заштите пијаћих вода

Одсек заштите вода за купање и рекреацију

Одсек заштите ваздуха

Одсек заштите од комуналне буке

Одсек за управљање чврстим комуналним отпадом

Одсек школске хигијене

Одсек здравствене исправности намирница

Одсек хигијене друштвене исхране

Одсек за пријем материјала за лабораторијску анализу

2. Одељење санитарне хемије са екотоксикологијом са одсецима:

Одсек аналитике пијаћих вода

Одсек аналитике вода за купање и рекреацију

Одсек аналитике квалитета и здравствене исправности намирница

Одсек аналитике оброка у друштвеној исхрани

Одсек аналитике ваздуха

Одсек припреме реагенаса и прања лабораторијског посуђа

Одсек инструменталне аналитике

**ОЈ Сектор за социјалну медицину и организацију техничких послова**

Одсек за организацију ванболничке здравствене заштите

Одсек за организацију болничке здравствене заштите

Одсек за здравствене технологије и квалитет у здравству

Одсек здравствене економике

Одсек статистичке аналитике у здравству

Одсек демографије

Одсек за праћење здравственог стања становништва

**ОЈ Сектор за опште економско-финансијске послове**

Одсек за правне, опште, техничке послове и маркетинг

Одсек за финансијско-рачуноводствене послове

**Центар за унапређење здравља**

Одсек за здравствено и еколошко васпитање

Одсек за здравствено-еколошки маркетинг

Одсек за саветовалишни рад

Библиотека

**Центар за нове технологије**

Одсек за унапређење квалитета рада и инструменталне технике

Одсек за аутоматску обраду података и програмирање

\*

***Организациона шема од 1. фебруара 2010.***

**Управни одбор**

**Надзорни одбор**

**Управа**

директор

помоћник директора за медицинске послове

помоћник директора за квалитет

помоћник директора за правне послове

помоћник директора за економске послове

главни техничар

PR

**Центар за промоцију здравља**

**Центар за организацију здравствене заштите, информатику и биостатистику у здравству**

Одсек за анализу и организацију здравствене заштите

Одсек за информатику и биостатистику у здравству

**Центар за превенцију и контролу болести**

Одсек за заразне болести, имунизацију са антирабичним кабинетом

Одсек за незаразне болести

Одсек за здравствени надзор и ДДД послове

**Центар за хигијену и хуману екологију**

1. Одељење хигијене

Одсек за хигијену ваздуха и комуналну буку

Одсек за хигијену вода

Одсек за здравствену исправност намирница и предмета опште употребе

Одсек за школску хигијену и управљање комуналним отпадом

2. Одељење санитарне хемије и екотоксикологије

Одсек за испитивање ваздуха

Одсек за испитивање вода

Одсек за испитивање намирница и предмета опште употребе

Одсек за инструменталну аналитику

**Центар за микробиологију**

1. Одељење клиничке микробиологије

2. Одељење санитарне микробиологије

**Служба за правне, економске, финансијске, техничке и друге сличне послове**

1. Одељење за правне и опште послове

2. Одељење за економске и рачуноводствене послове

**Интерни контролор**

**Заштитник пацијентових права**

**Референт БЗР**

**ПОЈЕДИНЕ ДЕЛАТНОСТИ**

**Епидемиологија**

Епидемиолошку службу је прво водио др Милан Чекић од 2. 2. 1946. до 8. 12. 1947, затим др Војислав Димитријевић од 8. 12. 1947. до 11. 3. 1948, а после њега др Маргита Ерш-Фогл од 17. 3. до 4. 9. 1948. године. У поново отвореној Санитарно-епидемиолошкој станици, од 1. 1.1950. до 20. 12. 1970. године (са једногодишњим прекидом од пролећа 1964. до пролећа 1965) епидемиологију је поново водио др Димитријевић. Завод је добио првог специјалисту ове гране медицине, др Милосава Милошевића, током 1971. године. Ту је радио нешто мање од једне године. До доласка другог специјалисте др Живорада Стошића, 16. 4. 1972. године, ово одељење је водио виши санитарни техничар Никола Милошевић. Занимљиво је да у време почетка епидемије великих богиња у нашој земљи 1972. године, у Заводу није било специјалисте епидемиолога.

*Остали лекари на епидемиолошком одељењу*

Прим. др Живорад Стошић, од 16. 4. 1972. до 14. 2. 1999.

Др Бранислав Ђукић, од 6. 11. 1978. до 19. 11. 1995.

Др Слађана Томић, од 1. 8. 1993. и сада.

Др Александар Лазић, (спец. опште мед.), од 9. 10. до 7. 11. 1995.

Др Миодраг Узелац, од 1. 11. 1995. до септембра 2008.

Др Благоје Симић, од 16. 8. 1999. до 10. 4. 2001.

Др Тања Тодоровић, од 12. 10. 2001. и сада.

Др Оливера Станишић, од 1. 10. 2008. и сада.

**Микробиологија**

Као што смо из Извештаја за 1946. годину видели, у Санитарно-епидемиолошкој станици су бактериолошке претраге вршене од почетка њеног рада. Нисмо открили ко је током 1946. и 1947. године радио ове претраге. Можда је то био др Чекић, али је вероватније да је станица хонорарно ангажовала бактериолога из Београда. Од децембра 1947. године бактериолошке претраге преузима др Војислав Димитријевић. Првог специјалисту из микробиологије Завод је добио 16. 10. 1959. године. Тада је у Заводу почела да ради др Славица Павловић. Она је у заводу радила до 1964. године. После тога Завод је увек имао бар једног специјалисту микробиолога.

*Остали лекари на микробиолошком одељењу*

Др Нада Лучић, од 1964. до 1969.

Др Ксенија Вучковић, вероватно од 1969. до 1971.

Др Павле Илић, од 1970. до 1971. (радио око годину дана)

Др Бранислава Благојевић, од 1971. до 1972.

Др Сретен Васиљевић, започео специјализацију 1972, из Завода отишао крајем 1973.

Прим. др Оливера Стошић, од 1.5. 1972. до 29. 12. 1994.

Прим. др Мирјана Мрђа, од 1. 1. 1974. до 15. 9. 1985.

Др Светлана Маринчевић, од 1978. до 30. 6. 1985.

Др Нада Мојовић, почетком осамдесетих година прошлог века радила краће време на замени одсутног лекара.

Др Смиљка Стајић-Радојевић, од 1. 9. 1985. до 27. 6. 1990. По одласку у пензију наставила да ради по уговору до 1997.

Др Јелена Станковић-Мисаљевић, од 25.11.1985. до 31. 3. 1991.

Др Ковиљка Гавриловић, од 17. 8. 1987. и сада.

Др Бранислава Болесников-Ђуричић, од средина 1991. до 2006.

Др Јелена Глуваков, од 12. 9. 1991. и сада.

Др Драгана Ивановић, од 21. 10. 1993. до 4. 11. 2001.

Др Мирјана Ковачевић, од 14. 1. 2002. до 5. 1. 2003.

Др Аурора Бељин, од 14. 11. 2003. и сада.

Др Јелена Минић, од 1. 8. 2007. и сада.

Др Данка Ђурић, од 15. 4. 2003. и сада.

**Хигијена**

Службу хигијене прво је водио др Милан Чекић, после њега др Војислав Димитријевић, па др Маргита Ерш-Фогл, затим опет др Војислав Димитријевић. Први специјалиста на одељењу социјалне медицине (али са завршеном медицином рада), била је др Ева Ђорђевић. У Заводу је радила до 15. 8. 1982. године. Од јесени 1963. Завод је добио првог специјалисту хигијене, др Јелицу Михаиловић-Миленковић. Она је у овој установи радила до 31. 1. 1985. године.

*Остали лекари на одељењу за хигијену*

Прим. др Емилијан Боројев, од 1. 9. 1970. до 15. 12. 1975. (водио је хигијену исхране)

Др Иван Павловић, од 1. 3. 1976. до 31. 12. 1981.

Др Борислава Матијевић, од 18. 4. 1979. до 14. 9. 2006.

Др Душанка Степанчев-Тасић, од 22. 5. 1979. и сада.

Прим. др Мица Сарић-Танасковић, од 28. 3. 1994. и сада.

Др Дубравка Николовски, од 7. 7. 1996. и сада.

Др Радмила Јовановић, мр. мед. наука, од 22. 1. 2008. и сада.

Др Јелена Марић, од 1. 10. 2008. и сада.

**Одељење санитарне хемије, хемијска лабораторија**

У Санитарно-епидемиолошкој станици, хемијска лабораторија је формирана, према једном извору, на јесен 1952, а по другом, фебруара 1953. године. Ову лабораторију је водила хемијски техничар Ранка Матијевић. Као што смо већ поменули, лабораторија је затворена јула 1955. године. Поново је отворена током 1959. године, после доласка у Завод дипл. инг. хемије Радмиле Мамузић–Миленковић. Она је током 1972. године завршила специјализацију из санитарне хемије. Из Завода је отишла 1974. године. Све до доласка хемијског техничара Милице Радаковић, 1. марта 1966. године, Радмила Мамузић–Миленковић је сама радила у лабораторији. Милица Радаковић је у Заводу радила до 2. јула 2001. године, када је отишла у пензију.

*Остало особље санитарне хемије са ВСС*

Дипл. биохемичар Серафима Непокојчицки (супруга др Непокојчицког), од 1968. до 1972.

Дипл. хемичар Љиљана Боричић, од 1. 4. 1975. до 31. 8. 1989. године. Завршила је специјализацију санитарне хемије.

Дипл. хемичар Драгослава Јованов, од 16. 7. 1985. и сада.

Дипл. хемичар Љиљана Обућина, од 15. 2. 1988. и сада

Дипл. физикохемичар Божидар Дубљевић, од 5. 2. 1990, са прекидима и сада.

Мр фарм. Мирјана Остојин, од 1. 8. 1996. и сада

Мр фарм. Тамара Ђурковић, од 26. 9. 1996. и сада.

Дипл. хемичар Весна Ђорђевић, од 1. 2. 2002. и сада.

Дипл. физикохемичар Сања Божовић, од 2. 10. 2006. и сада.

**Социјална медицина**

Не знамо када је Завод добио одељење социјалне медицине. Правилником из 1954. године ово одељење није било предвиђено и сигурно није постојало до 1958. године. Вероватно је формирано почетком шездесетих година прошлога века. У почетку одељење је водио др Војислав Димитријевић, а од 1963. новопристигли лекар, др Бранко Стевановић. Др Стевановић је одељење водио до доласка првог специјалисте социјалне медицине др Александра Непокојчицког, 1968. године. Др Непокојчицки је са овог одељења отишао 1972. године.

*Остали лекари на одељењу за социјалну медицину*

Др Ђорђе Миошку, од 1. 12. 1977. до 30. 1. 1984.

Др Марко Радуновић, од 1. 4. 1984. до 1. 12. 1999.

Др Драгана Грбић, од 14. 6. 1993. до 30. 8. 2004.

Др Споменка Марков, од 1. 9. 1994. и сада.

Др Љиљана Лазић, од 1. 8. 1996. и сада.

Др Александра Перовић, од 2. 3. 1998. до 10. 8. 2004.

Др Јасмина Павловић-Стојановић, од 8. 12. 2006. и сада.

**Здравствено просвећивање**

У годишњем извештају о раду Санитарно-епидемиолошке станице за 1946. годину, не постоји ни једна ставка која се односи на здравствено просвећивање. Санитарно-епидемиолошка станица у то време сигурно није имала формирану ову службу. Претпостављамо да су лекарске екипе, које су током наведене године излазиле на терен (било је 19 излазака), ипак спроводиле неке облике здравственог просвећивања.

У доступним документима за период до марта 1954. године, нисмо нашли трага о овој делатности. У једном документу из наведеног месеца, први пут се спомиње административни референт Хигијенског завода Лука Чуљат, који поред административних послова, води и службу здравственог просвећивања. Од школске спреме имао је завршену велику матуру. У Правилнику Хигијенског завода, који је усвојен 5. јуна 1954. године, предвиђен је одсек за здравствено просвећивање са једним запосленим (било је предвиђено да то буде или лекарски помоћник, или учитељ). И у записнику из децембра 1958. године, који је сачињен после стручног прегледа рада Санитарно-епидемиолошке станице (о њему смо раније писали), спомиње се одсек за здравствено просвећивање и административни службеник, који води овај одсек.

Марта 1964. године, у Завод за здравствену заштиту примљена је Борјана Кнежевић. Требало је да води одсек за здравствено просвећивање. Пошто Завод није добио средства за рад овог одсека, она је пребачена на одсек здравствене статистике. Касније је одсек за здравствено просвећивање био у саставу одељења социјалне медицине. У почетку није било лекара који је посебно водио ову службу. По доласку у Завод, ову службу преузео је др Марко Радуновић. Он је службу водио до одласка у пензију 1. децембра 1999. године. У организационој шеми од 2002. године овај одсек је ушао у састав центра за унапређење здравља.

**Здравствена статистика**

О овој служби опширно смо говорили нешто раније. Овде наводимо запослене у здравственој статистици. Поред већ поменутих Владислава Бранкова, Дежеа Барне (прешао у АТД 1964) и Милене Момчилов, ту су касније радили Катица Орешковић (до 1964), Борјана Кнежевић (од 1. 3. 1964), Драгана Бохаревић (од 1. 6. 1964), Љиљана Мунћан (од јануара 1965).

**ВЕЋЕ АКЦИЈЕ ЗАВОДА**

**Variolа verа**

Током трајања епидемије 1972. године Завод је био организатор свих предузетих акција, од вакцинације до отварања карантина. Директор завода др Бранко Стевановић постављен је за команданта здравственог дела Општинског штаба за борбу против епидемије.. Карантин је организован у Очној болници. На овој локацији се налазио врло кратко. Убрзо је пребачен на Девојачки бунар, у Делиблатском песку. Сва срећа да није било оболелих. Др Стевановић је сваког дана у 17 часова, у Новом Саду, на састанку Покрајинског штаба за борбу против вариоле реферисао о стању у Општини Панчево.

За пацијенте који нису смели да приме вакцину било је добијено само 20 доза хиперактивног гамаглобулина. Формирана је комисија (др Бранко Стевановић, др Живојин Берат и др Боривоје Дрндарски), која је одређивала ко ће од угрожених да прими гамаглобулин. Довољна количина је набављена, нешто касније, у једној апотеци у Бечу. По њу је колима панчевачке Привредне банке ишао др Драган Живковић.

**Акције у време великих поплава 1965. и 1975. године**

Директор завода је и у овим акцијама био на челу здравственог дела Општинског штаба за одбрану од поплаве. Завод је организовао вакцинацију угроженог становништва против тифуса и паратифуса, контролисани су вода за пиће и намирнице. По повлачењу воде извршена је санација поплављеног терена, чишћење и дезинфекција бунара и дератизација терена.

**Остале акције**

Последњих деценија, у континуитету, се спроводи акција упознавања становништва са ризичним факторима, који доводе до појаве хроничних незаразних болести, затим упознавање са значајем превенције, благовременог откривања и лечења ових болести и важном улогом сваког појединца у чувању сопственог здравља и здравља својих најближих.

Осамдесетих година прошлога века појавила се нова болест вирусног порекла СИДА (Синдром стечене имунодефицијенције). Од појаве ове инфективне болести Завод спроводи опсежну акцију едукације становништва о путевима њеног преношења и методама заштите.

За време ванредне ситуације, током бомбардовања наше земље и Панчева од НАТО снага 1999. године, Завод је непрекидно дежурао и на два мерна места пратио аерозагађење у граду. Стално су праћени и остали параметри, контролисана је вода, намирнице и кретање заразних болести.

Током 2006. и 2007. године Завод је, заједно са Министарством за екологију Републике Италије, учествовао у пројекту процене квалитета ваздуха у Панчеву.

Током 2009. године, у време појаве светске пандемије грипа типа АХ1Н1, Завод је био у пуној мери ангажован на спречавању ширења ове болести на нашем терену.

**БИОГРАФИЈЕ УПРАВНИКА И ДИРЕКТОРА САНИТАРНО-ЕПИДЕМИОЛОШКЕ СТАНИЦЕ И ЗАВОДА**

Чекић, прим. др Милан

Рођен је 9. октобра 1910. године у Врбасу. Медицину је завршио у Београду 3. јуна 1937. године. Специјализацију из опште хирургије завршио је 1960. године у Београду.

Пре Другог светског рата био је војни лекар. Радио је у амбуланти панчевачког војног аеродрома. По избијању рата заробљен је и био је у логору, у Оснамбрику. Из логора је пуштен током 1943. године. Враћа се у Панчево и отвара приватну ординацију. По ослобођењу Панчева постављен за референта санитета Команде места у Панчеву. У исто време био је и лекар Гарнизоне амбуланте. Затим је једно време радио у болници у Пљевљима, у Црној Гори. По повратку у Панчево, именован је 2. фебруара 1946. године за окружног санитарног инспектора и у исто време за в. д. управника новоосноване Окружне санитарно-епидемиолошке станице. Др Чекић је био први руководилац ове станице. На овој функцији био је до 8. децембра 1947. године. Из Панчева је отишао у Градску болницу у Врбасу.

Умро је 26. маја 1986. године.

Димитријевић, др Војислав

Рођен је 9. новембра 1912. године у Панчеву. Медицински факултет у Београду завршио је 1939. године. Двосеместрални курс из бактериологије завршио је у Београду 1947. године.

Све време Другог светског рата радио је у Сефкерину. По ослобођењу премештен је у Панчево и постављен је на место општинског санитетског референта. Затим је био срески лекар. По повратку са едукације из бактериологије наставио је да ради као срески лекар. У исто време, од 8. децембра 1947. до 11. марта 1948. године, био је вршилац дужности управника Окружне санитарно-епидемиолошке станице у Панчеву. Затим је радио у Сремској Митровици и Калиновику. Вратио се у Панчево и од 1. јануара 1950. године постављен је за управника новоосноване Покрајинске санитарно-епидемиолошке станице. Од 1. марта 1954. године постављен је за управника Хигијенског завода у Панчеву. Од средине 1961. до марта или априла 1964. године био је директор Завода за здравствену заштиту у Панчеву. Од марта или априла 1964. до 1. априла 1965. године био је срески санитарни инспектор. После тога вратио се у Завод за здравствену заштиту и у овој установи је радио до смрти, 20. децембра 1970. године.

### Ерш-Фогл, др Маргита

Рођена је 15. марта 1901. године у Старој Кањижи.

У Панчево је дошла 1929. или 1930. године. До почетка Другог светског рата радила је у ординацији свог супруга др Ладислава Ерша. Рат је, заједно са супругом, провела у Будимпешти скривајући се од Немаца.

После рата радила је на школском одељењу Градске поликлинике у Панчеву (у Омладинској 2). Поред рада у овој установи, од 17. марта 1948. године, постављена је да у исто време буде вршилац дужности управника Санитарно-епидемиолошке станице. На овој функцији била је до 4. септембра 1948. године, када је ова установа угашена.

Умрла је 18. јула 1987. године у Загребу.

### Стевановић, др Бранко

Рођен је 7. маја 1928. у Дугом Пољу, код Соко Бање. Медицински факултет у Београду завршио је 1957. године. Прво је током 1963. године завршио двосеместрални курс из медицине рада у Београду, а затим, октобра 1966. и специјализацију ове гране медицине, такође у Београду. Супспецијализацију из алергологије завршио је 1974. године.

Прво је радио у Железничкој болница у Београду, затим у амбуланти пољопривредног добра “Лабудњача” у месту Вајска, код Бача. У Стакларину амбуланту у Панчеву дошао је августа 1960. године. Из Стакларе је августа 1963. прешао у Завод за здравствену заштиту. После осамостаљења Завода за здравствену заштиту, 19. септембра 1991. године, прешао је у Медицину рада и ту је радио до одласка у пензију 1. јануара 1997. године. Др Стевановић био је директор Завода за здравствену заштиту од 1964. до интеграције ове установе са фабричким здравственим станицама 1. јануара 1969, када је постављен за директора нове установе - Завода за здравствену заштиту и медицину рада. На овој функцији био је до 1983. године. По формирању Медицинског центра “Јужни Банат” 1. јула 1972, био је годину дана вршилац дужности директора ове установе и у исто време директор Завода.

Био је председник Подружнице ДЛВ-СЛД у Панчеву у једном мандату и секретар у два мандата. Био је члан председништва Секције за медицину рада Војводине, члан председништва Покрајинског здравственог центра Војводине, члан председништва Здравствених радних организација Војводине.

**Лончаревић, прим. др Милован**

Рођен је 9. августа 1943. године у Београду. Матурирао је у Београду. Медицински факултет у Београду завршио је јануара 1968. године. Специјализацију из медицине рада завршио је 1975. у Београду, а супспецијализацију из кардиологије 1980. године, такође у Београду. Звање примаријуса стекао је 1983. године.

Радио је у Дому здравља у Ариљу, затим у београдском представништву Фабрике лекова „Алкалоид“ из Скопља. Од 1. августа 1975. почео је да ради у Медицини рада у Панчеву, у Територијалном диспанзеру. Током 1983. године, шест месеци, био је вршилац дужности директора Завода за здравствену заштиту и медицину рада. Из Панчева је прешао у Диспанзер за медицину рада Дома здравља на Новом Београду. У пензију је отишао 31. августа 2004. године

Написао је 52 стручна рада. У једном мандату, био је председник Подружнице ДЛВ-СЛД у Панчеву.

### Ковачевић, др Јелена

### 

Рођена је 29. јануара 1949. године у месту Виљевски Црет, код Доњег Михољца, Хрватска. Медицински факултет у Београду звршила је новембра 1974. године. Специјализацију из медицине рада завршила је 1982. године у Београду.

Радила је у Медицини рада Дома здравља у Жупањи, у Дому здравља у Орашју на Сави, затим у панчевачком Дому здравља (у З. с. у Качареву). Од 1. октобра 1979. године прешла је у Медицину рада у Панчеву. Од 1983. до 1988. године била је директор Завода за здравствену заштиту и медицину рада. У пензију је отишла фебруара 2010. године.

Написала је 11. стручних радова. Од 1996. до 2000. године била је председник лекарске Подружнице ДЛВ-СЛД у Панчеву и у исто време члан председништва ДЛВ-СЛД у Новом Саду. Од 1984. до 1988. године била је председник Секције за медицину рада ДЛВ-СЛД у Новом Саду и у исто време члан председништва Секције за медицину рада СЛД у Београду.

### Николић, др Драган

Рођен је 20. октобра 1932. године у селу Топли Дол, Општина Божица. Медицински факултет у Београду завршио је 1963. године. Специјализацију из радиологије завршио је 1. априла 1970. године у Београду.

Прво је радио у Дому здравља у Панчеву. Једно време био је начелник специјалистичке службе ове установе. Од 1. августа 1975. године до одласка у пензију 1997. године, радио је у панчевачкој Медицини рада. Од 1988. до 19. септембра 1991. године, био је директор Завода за здравствену заштиту и медицину рада.

Аутор је неколико радова из области рендгенологије.

Умро је 18. децембра 2008. године у Београду.

### Ђукић, др Бранислав

Рођен је 25. марта 1944. године у Црепаји. Медицински факултет у Београду завршио је 1969. године. Завршио је двосеместрални курс превентивне медицине и епидемиологије у Београду 1974, затим специјализацију из епидемиологије у Сарајеву 1977. године.

Прво је радио у панчевачком Дому здравља, затим у Дому здравља у Власеници и Дому здравља у Кладању. Ту је водио епидемиолошку службу. У панчевачки Завод за здравствену заштиту, у одељење епидемиологије, дошао је 6. новембра 1978. године. Прво је био шеф одсека за незаразне болести, а од 1989. године начелник радне јединице Епидемиолошке службе. Постављен је за вршиоца дужности директора овог Завода 1. новембра 1991, а 13. јануара 1993. године изабран је на неодређено време. Од 29. септембра 1993. постао је директор Завода за заштиту здравља и на овој функцији био је до смрти, 19. новембра 1995. године.

### Матијевић, др Борислава

Рођена је 13. фебруара 1944. године у Панчеву. Медицински факултет у Београду завршила 31. јануара 1977. године. Специјализацију из хигијене завршила је 15. априла 1985. године у Београду.

Радила је у Заводу за здравствену заштиту у Панчеву од 18. априла 1979. до одласка у пензију 14. септембра 2006. године. Била је директор Завода за заштиту здравља у Панчеву од 1995. до 2001. године.

**Грбић** (рођ. Дашић), **др Драгана**

Рођена је 14. децембра 1962. године у Панчеву. Медицински факултет у Београду завршила је јануара 1988. године. Завршила је курс социјалне педијатрије у Институту за заштиту мајке и детета на Новом Београду 1988. и Југословенску школу ултразвука у медицини у Крагујевцу 1990. године. Специјализацију из социјалне медицине завршила је 2. октобра 1997. године у Београду.

Радила је у панчевачком Дому здравља, затим у Сектору за информатику Здравственог центра „Јужни Банат“ у Панчеву. У Завод за здравствену заштиту у Панчеву прешла је 14. јуна 1993. године. Била је шеф одсека здравствене статистике до 1998. године, када постаје руководилац Центра за унапређење здравља Завода. Од 2001. до 30. августа 2004. године била је директор Завода.за заштиту здравља. Из Панчева је прешла у Београд.

Аутор је 10, а коаутор у 5 стручних радова. Члан је Међународног удружења за унапређење здравља и здравственог васпитања, члан Европске асоцијације за јавно здравље и члан Удружења за јавно здравље Србије (члан је Секретаријата овог Удружења).

**Лазић** (дев. Милетић), **др Љиљана**

Рођена је 11. маја 1963. године у Александровцу. Медицински факултет у Београду завршила је 24. априла 1989. године. Завршила је курс социјалне педијатрије у Институту за заштиту мајке и детета на Новом Београду 1990. и Југословенску школу ултразвука у медицини у Крагујевцу 1990. године. Специјализацију из социјалне медицине завршила је 23. априла 2001. године у Београду. Академску специјализацију из менаџмента у здравству завршила је 2009. године у Београду. У току је супспецијализације из здравственог просвећивања.

Почела је да ради у панчевачком Дому здравља 7. децембра 1992. године. Од 1. августа 1996. године прешла је у Завод за заштиту здравља у Панчеву, у организациону јединицу социјалне медицине са здравственом статистиком, односно у одсек социјалне медицине са здравственим васпитањем. Од 2002. године била је начелник ове службе. Од 31. августа 2004. постављена је за вршиоца дужности директора овог Завода, а од 11. октобра исте године постављена је на неодређено време. После преименовања Завода за заштиту здравља у Завод за јавно здравље, 14. јуна 2007. године, остала је на овој функцији.

Аутор је 8, а коаутор у 12 стручних радова.

**УПРАВА И СПИСАК ОСОБЉА ЗАВОДА**

**(Крај августа 2010. године)**

**Управни одбор**

Драгољуб Крстић, председник

Јован Филиповић, члан

Радивоје Јаковљевић, члан

Др Споменка Марков, члан

Јасмина Младеновић,члан

**Надзорни одбор**

Маргита Ордић, председник

Слободан Тасовац, члан

Љиљана Ранчев, члан

**Управа**

Др Љиљана Лазић, директор

Помоћник директора за медицинске послове још није постављен.

Др Радмила Јовановић, мр мед. наука, помоћник директора за квалитет

Дипл. прав. Љиљана Ранчев, помоћник директора за правне послове

Добра Копривица, помоћник директора за економске послове

Виши сан. техн. Ненад Соколовић, главни техничар

Виши мед. техн. Јасмина Младеновић, заменик главног техничара

Јелена Крстић, ПР

**Центар за микробиологију**

Др Јелена Глуваков, мр. мед. наука, спец. микробиологије са паразитологијом, начелник

Др Ковиљка Гавриловић, спец. микробиологије са паразитологијом

Др Данка Ђурић, спец. микробиологије са паразитологијом

Др Аурора Бељин, лекар на специјализацији

Др Јелена Минић

Милица Шпановић, виши лабораторијски техничар

Ксенија Јовић, виши санитарни техничар

Јелена Симоновић, лабораторијски техничар

Милка Петровић, лабораторијски техничар

Милица Трмчић, лабораторијски техничар

Душица Кусовац, лабораторијски техничар

Љубица Томашев, лабораторијски техничар

Живка Крчадинац, лабораторијски техничар

Весна Родић, лабораторијски техничар

Јадранка Франк, лабораторијски техничар

Мира Младеновска, лабораторијски техничар

Јасмина Оравец, лабораторијски техничар

Олга Величковић, лабораторијски техничар

Славица Павловић, лабораторијски техничар

Биљана Грубишић, лабораторијски техничар

Драгица Проле, лабораторијски техничар

Весна Паунов, лабораторијски техничар

Бобан Ћурчић, лабораторијски техничар

Зорица Љубомировић, перач лабораторијског посуђа

Сања Маринковић, перач лабораторијског посуђа

Андријана Петковски, перач лабораторијског посуђа

**Одељење хигијене**

Др Јелена Марић, специјалиста хигијене, начелник Центра за хигијену и хуману екологију

Др Душанка Степанчев, специјалиста хигијене

Др Радмила Јовановић, мр мед. наука, специјалиста хигијене

Прим. др Дубравка Николовски, специјалиста хигијене

Др Мица Сарић-Танасковић, специјалиста хигијене

Љиљана Лазаревић, виши санитарни техничар

Сава Влајин, виши санитарни техничар

Недељко Ђуровић, виши санитарни техничар

Габријела Трајковска, виши санитарни техничар

Новак Томић, виши санитарни техничар

Маја Симоновић, санитарни техничар

Љубомир Љубомировић, санитарни техничар

Вера Кендерешки, санитарни техничар

Драгиша Барајевац, санитарни техничар

Злата Сејдовић, санитарни техничар

Нада Гагић

**Центар за превенцију и контролу болести**

Др Слађана Томић, специјалиста епидемиологије, начелник

Др Тања Тодоровић, специјалиста епидемиологије

Др Оливера Станишић

Ксенија Краљ, виши санитарни техничар

Мара Зрнић, виши санитарни техничар

Даница Павлов, виши санитарни техничар

Драган Трмчић, лабораторијски техничар

Драгослава Гордић, санитарни техничар

Миљана Ерђин, санитарни техничар

Златинка Ковачев, санитарни техничар

Србислав Костић, санитарни техничар

**Центар за анализу, планирање, организацију здравствене заштите, информатику и биостатистику у здравству**

Др Споменка Марков, специјалиста социјалне медицине, начелник

Др Јасмина Павловић, специјалиста социјалне медицине

Др Дејан Анђелић

Драган Угринов, виши санитарни техничар

Љубиша Ивановски, инжењер информатике

Слађана Алексић, виши информатичар

Јасна Аличајић, виша стоматолошка сестра

Вероника Поповски, медицинска сестра

**Центар за промоцију здравља**

Јелена Крстић, дипломирани педадог

Осман Хамзагић, виши медицински техничар

**Одељење санитарне хемије и екотоксикологоје**

Весна Ђорђевић, дипломирани хемичар, руководилац одељења

Мр фарм. Тамара Ђурковић

Божидар Дубљевић, дипломирани физикохемичар

Мр фарм. Мирјана Остојин

Сања Божовић, дипломирани физикохемичар

Љиљана Обућина, дипломирани хемичар

Драгослава Јованов, дипломирани хемичар

Марија Јеђини, хемијски техничар

Драгиња Тасић, хемијски техничар

Божо Поповски, хемијски техничар

Божидар Стојанов, хемијски техничар

Соња Станковић, хемијски техничар

Снежана Влајић, хемијски техничар

Јелена Зец, хемијски техничар

Милан Митровић, хемијски техничар

Сузана Митровић, хемијски техничар

Сузана Хагел, перач лабораторијског посуђа

Ивана Челић, перач лабораторијског посуђа

**Одељење за правне, опште и техничке послове**

Радован Комненовић, дипл. инжењер заштите животне средине

Драгана Стегић

Душанка Вуковић

Ивана Димитров

Раде Станојковски

Илија Илић

Светлана Живаљевић

Илинка Јошановић

Соња Лековић

**Одељење за економско-финансијске и рачуноводствене послове**

Анђелија Форгић

Вукосава Виленица

Горан Илић

Јелица Вукмировић

Рајко Топић

Биљана Путић

Гордана Стевчић

У установи је запослено укупно 103 радника. У медицинском делу ради 17 лекара, 9 здравствених сарадника са високом, 17 здравствених сарадника са вишом и 39 здравствених сарадника са средњом стручном спремом. У немедицинском делу ради 1 службеник са високом, 3 са вишом, 6 са средњом и 10 са нижом стручном спремом.

\*

Завод за јавно здравље Панчево покрива својом делатношћу Јужнобанатски округ површине 4248 км² са 319 200 становника и осам општина у оквиру којих се налази 94 насеља. Први Билтен здравствено-статистичких показатеља за Јужнобанатски округ штампан је 1974. године, а као редовна публикација објављује се од 1977. године.

Данас је Завод за јавно здравље Панчево савремена државна установа превентивног типа, чија је делатност дефинисана Законом о здравственој заштити из 2005. године. Завод пружа услуге становништву Јужнобанатског округа у области промоције здравља, здравог начина живота и превенције ризичних фактора, прати здравствено стање становништва, организацију здравствене службе и квалитет рада здравствених установа. Прати појаву и врши превенцију заразних и масовних незаразних болести, контролише извршење законом предвиђених вакцинација. Контролише факторе животне средине (ваздух, воду, храну, предмете опште употребе, одлагање отпада), школску хигијену и рад саветовалишта.

Завод за јавно здравље Панчево свој рад заснива на поштовању доктринарних ставова струке и науке, поштовању законских и подзаконских аката, светских стандарда и потреба становништва за здравственом заштитом. Завод је током 2005. године свој рад усагласио са Стандардима квалитета ИСО 9001-2001, а од 2007. године и лабораторијски рад је прилагођен Стандарду ИСО/ИЕЦ 17025, што представља велики успех обзиром на недовољан радни простор лабораторијске службе.

Без обзира на све недаће кроз које су, последњих деценија, прошле наше здравствене установе, Завод је континуирано уводио нове методе и нове услуге, ширио обим посла и повећавао број услуга. У циљу пропагирања здравог начина живота Завод је штампао одговарајући промотивни материјал. У здравствено-васпитни рад укључио је и локалну заједницу, и невладине организације.

Завод континуирано прати број оболелих и умрлих у државним и приватним здравственим установама и на основу добијених података даје смернице за реорганизацију здравствене службе и одређује приоритете у овој области. Непрекидно прати делатност свих здравствених установа и даје препоруке за побољшање њиховог рада, организације и квалитета услуга. Прати кретање заразних болести и предлаже одговарајуће мере превенције.

Завод нарочито прати кретање масовних незаразних болести. Њих данас срећемо чешће него заразне болести. Стопа оболевања и умирања од незаразних болести континуирано расте и озбиљно угрожава здравље и живот становништва. Зато се посебно обраћа пажња превенцији ризичних фактора и раном откривању и лечењу ових болести. Да би остварио овај циљ, Завод је спровео и одговарајуће организационе промене. У раду саветовалишта за незаразне болести посебно је укључена епидемиолошка и хигијенска служба Завода.

Панчево је град са развијеном хемијском индустријом и великим аерозагађењем. Због тога, а и због присуства других фактора који утичу на животну средину и здравље становништва, Завод је развио службу хигијене са хемијском и микробиолошком лабораторијом. Ове лабораторије су оспособљене да откривају и прате више штетних узрочника. Нарочито се прати аерозагађење, помоћу савремене опреме и мобилних станица. Мобилне станице су нарочито драгоцене у случају хаварија у многобројним погонима хемијске индустрије. Лабораторије су оспособљене да прате квалитет ваздуха, воде, намирница и предмета опште употребе (испитује се присуство тешких метала, пестицида и других органских и неорганским материја). Микробиолошка лабораторија је увела нове методе за откривање микроорганизама у клиничком материјалу и другим узорцима.

Последњих година донесена су нова законска и подзаконска акта, која се односе на надлежност, рад и начин финансирања Завода. Због прилагођавања новим прописима Завод је, у релативно кратком времену, извршио више организационих промена. После доношења нових прописа, држава је многе дотадашње послове Завода престала да финансира. Ове послове Завод сада нуди на слободном тржишту као пројекте за одређеног наручиоца, као што су Министарство здравља, органи панчевачке локалне власти, разне установе и фирме. Измењен начин финансирања захтева прилагођавање Завода новој ситуацији. Но поред свих промена у раду и финансирању, остала је дугогодишња визија ове значајне установе **„Здрав начин живота, здрава животна средина, здрав живот“**.

**ИЗВОРИ**

■ Др Драгиша Ђорђевић, „Историја панчевачке медицине до 1944. године“, Теута Панчево, Панчево 2004.

■ Др Драгиша Ђорђевић, „Историја панчевачке зубне медицине“, Историјски архив Панчево и ДЕН сателит-књижара прота Васа, Панчево, 1998.

■ Др Драгиша Ђорђевић, „Биографски речник лекара Панчеваца 1945-2005.“, књига у рукопису, биографије др Милана Чекића, др Војислава Димитријевића, др Маргите Ерш Фогл, др Бранка Стевановића, прим. др Милована Лончаревића, др Јелене Ковачевић, др Драгана Николића, др Бранислава Ђукића, др Бориславе Матијевић, др Драгане Грбић и др Љиљане Лазић.

■ Момчило Павловић, Раде Шумоња, „Чувар народног здравља - од Хигијенског завода до завода за Заштиту здравља“, Завод за заштиту здравља Сомбор и Институт за савремену историју Сомбор 2005, стр. 18, 93, 123, 153.

■ Акт Скупштине АП Војводине од 9. маја 1991. године.

■ Акт Скупштине АП Војводине од 24. септембра 1991. године.

■ „Билтен здравствено-статистичких показатеља за Јужнобанатски округ“ за 2001. годину, Завод за заштиту здравља Панчево, Панчево 2003. година.

■ „Програм и план развоја Завода за заштиту здравља Панчево“ усвојен на седници Управног одбора Завода 9. фебруара 1996. године.

■ Лист „Панчевац“, бр. 4263 од 19. септембра 2008.

■ „Медицинска енциклопедија“ (последњи том), Издање и наклада Југославенског лексикографског завода Загреб, стр. 383.

■ Проф. др Павле Тодоровић и група аутора, „Завод за заштиту здравља Србије „др Милан Јовановић-Батут“ 1919-1924-1994“, Завод за заштиту здравља Србије „др Милан Јовановић-Батут“ и Републички завод за здравствено осигурање Београд 1994, стр. 17, 21, 27, 28, 150.

■ Проф. др Никола Милосављевић, „Медицински факултет, Институт за здравствену заштиту Нови Сад 1920-1990.“, Институт за здравствену заштиту Нови Сад, новембар 1990, стр. 3.

■ Марија Кулаузов, „Институт за заштиту здравља Нови Сад 1920-1995.“, Институт за заштиту здравља, Нови Сад, 1995. стр 8, 9.

■ Владимир Базала, Calendarium pestis (II), Acta historica medicinae, pharmaciae, veterinae, Anno II, 2, 1962, стр. 80 и 81.

■ Павле Васић, Уметничка топографија Панчева, Матица српска, Нови Сад 1989, стр. 25, 131.

■ Историјски архив у Панчеву, Завод за здравствену заштиту у Панчеву 1947, 1948, 1952, 1953, 1954, 1955, 1958.

■ Решење Окружног суда у Панчеву Fi 1576/91

■ Решење Привредног суда у Панчеву Fi 1597/92

■ Решење Привредног суда у Панчеву Fi 5817/93

■ Решење Привредног суда у Панчеву Fi 1779/96

■ Решење Привредног суда у Панчеву Fi 1157/01

■ Решење Трговинског суда у Панчеву Fi 621/02

■ Решење Привредног суда у Панчеву Fi 1116/02

■ Решење Привредног суда у Панчеву Fi 1506/04-01

■ Решење Привредног суда у Панчеву Fi 1702/04-01

■ Решење Привредног суда у Панчеву Fi 54/07

■ **Интервјуи и лична документација:** др Бранко Стевановић, прим. др Оливера Стошић, прим. др Живорад Стошић, др Љиљана Лазић, медицинска сестра-лаборант у пензији Тереза (Рагровић) Лазић, медицинска сестра-лаборант у пензији Нада (Суботић) Каличанин, статистичар Драгослава Бохаревић, виши медицински техничар Владислав Бранков, дипл. правник Љиљана Ранчев.